title: Ringo Starr

text: Ringoa pidettiin Beatles-yhtyeen parhaana näyttelijänä. Esimerkiksi hänen suoritustaan elokuvassa "Yeah, yeah, tässä me tulemme" ("A Hard Day's Night") kehuttiin ja tätä seuranneessa Help!-elokuvassa hänen roolinsa näyttelijänä on hivenen verran muita isompi. Beatlesin hajoamisen jälkeen Ringo on näytellyt monissa elokuvissa ja tv-sarjoissa. Hän on näytellyt muun muassa Frank Zappan elokuvassa "200 motellia" (1971). Ringo on tunnettu myös Tuomas Veturi (engl. Thomas the Tank Engine and Friends) -nimisen englantilaisen lastenohjelman kertojana sen kahdella ensimmäisellä tuotantokaudella vuodesta 1984 alkaen.


title: Ringo Starr

text: Vuonna 1975 Ringo muutti tuloveron välttämiseksi Englannista Monacoon, jossa hän asuu yhä, tosin hänellä on talo myös Yhdysvalloissa. 1970- ja 1980-luvuilla Ringo kärsi pahasta alkoholismista ja riippuvuudesta huumausaineisiin. 1980-luvun lopulla hän hakeutui hoitoon ja raitistui.


title: Ringo Starr

text: Ringo on naimisissa näyttelijä Barbara Bachin kanssa. Ensimmäisestä avioliitostaan Maureen Starkeyn kanssa hänellä on kolme lasta: Zak (s. 1965), Jason (s. 1967) ja Lee (s. 1970). Vanhin lapsista Zak on myös rumpali, joka soittaa tällä hetkellä menestyneen The Who -yhtyeen kiertuekokoonpanossa.


title: Robert Moog

text: Tri. Robert A. Moog (23. toukokuuta 1934 New York, New York, Yhdysvallat – 21. elokuuta 2005 Asheville, Pohjois-Carolina, Yhdysvallat) oli elektronisen musiikin pioneeri, joka tunnetaan parhaiten Moog-syntetisaattorin kehittäjänä. Moog itse äänsi sukunimensä ”moug”.


title: Robert Moog

text: Moog aloitti soitinvalmistuksen jo teini-iässä kokoamalla thereminejä. Sittemmin fysiikkaa ja sähkötekniikkaa opiskellut Moog teki ensimmäisen modulaarisen syntetisaattorinsa vuonna 1963. Helpommin kuljetettava Minimoog ilmestyi vuonna 1971. Varhaiset Moogit vakiinnuttivat syntetisaattorin käyttöliittymäksi pianon kaltaisen koskettimiston.


title: Robert Moog

text: Myöhemmin enemmän populaarimusiikissa käytetyn Moog-syntetisaattorin läpimurto tapahtui alun perin klassisen musiikin kautta. Wendy Carlosin albumi "Switched-On Bach" (1968) osoitti, että syntetisaattoria voi käyttää musiikin teossa, eikä sitä pidetty enää pelkkänä efektilaitteena. Carlos loi päällekkäisäänityksillä Moogin yksiäänisillä soittimilla monimutkaisia äänimaisemia.


title: Robert Moog

text: 1970-luvulla Moogit vakiintuivat monien rock-yhtyeiden kalustoon, ja kokeellisemmat yhtyeet, kuten Emerson, Lake & Palmer ja Kraftwerk, käyttivät niitä koko soundinsa kulmakivenä. Ensimmäinen Moogia sisältävä rock-äänite oli The Doors -yhtyeen esikoisalbumi vuodelta 1967. Myös esimerkiksi Uriah Heepin vuoden 1972 ”Sweet Lorraine” -kappaleessa Moog-syntetisaattori on tärkeässä osassa.


title: Robert Moog

text: 1980-luvulla digitaaliset syntetisaattorit kuten Yamaha DX7 syrjäyttivät analogiset laitteet ja Moogitkin jäivät pienen piirin harrastukseksi. 1990-luvulla analogiset syntetisaattorit kuitenkin löydettiin uudelleen ”lämpimän” sointinsa ja ”inhimillisyytensä” vuoksi, ja Moog-syntetisaattoritkin nousivat uuteen suosioon erityisesti lukuisien analogisten ja ns. virtuaalianalogisten jäljitelmien muodossa.


title: Robert Moog

text: Moogin yritys Moog Music päätyi vuonna 1975 erinäisten vaiheiden kautta Norlin-nimisen yhtiön omistukseen, ja Moog jätti yrityksen pari vuotta myöhemmin. Norlinin valmistamat Moog-tuotteet eivät olleet yhtä menestyksekkäitä kuin Moogin itse suunnittelemat, joten Moog Music lopetti toimintansa vuonna 1987. Moogin uusi yritys Big Briar osti oikeudet Moog Music -nimeen vuonna 2002 ja toi markkinoille uudistetun version Minimoogista, Minimoog Voyagerin.


title: P53

text: p53 on solusykliä säätelevä proteiini, jolla on keskeinen osa syöpäkasvainten synnyn ehkäisyssä. Se estää solujen lisääntymistä, jos niiden DNA on vaurioitunut eli "p53" on kasvurajoitegeeni. "p53":n mutaatioita havaitaankin jopa puolessa syöpätapauksista ihmisillä. Proteiinin nimi tulee sen massasta, joka on 53 kilodaltonia. "p53" on myös proteiinia koodaavan geenin nimi. (Tässä artikkelissa noudatetaan biokemiallisen kirjallisuuden käytäntöä erottaa geenituote geenistä merkitsemällä geenin nimi kursiivilla.)


title: P53

text: "p53":n mutaatiot ja deleetiot liittyvät yli puoleen ihmisissä havaittuihin kasvaimiin. Li–Fraumenin oireyhtymä on perinnöllinen sairaus, joka johtuu toisen alleelin mutaatiosta ja josta kärsivät henkilöt sairastuvat syöpään jo varhaisella iällä.


title: P53

text: Koska p53:lla on keskeinen rooli syövän synnyn ehkäisyssä, siitä on yritetty kehittää myös vastausta syöpään. "In vitro" on onnistuttu saamaan syöpäsolut käynnistämään apoptoosi tai lakkaamaan lisääntymästä, kun niihin lisätty p53:a. On myös löydetty molekyylejä, jotka "in vitro" voivat palauttaa p53-proteiinin aktiiviseen muotoon. Vastaavaa vaikutusta ei ole vielä havaittu "in vivo".


title: P53

text: p53 toiminta perustuu sen kykyyn tunnistaa vaurioitunutta DNA:ta, ja se voi vastata tilanteeseen useilla tavoilla:


title: P53

text: p53 koostuu 393 aminohaposta, ja siinä on neljä toiminnallista domeenia:Proteiini esiintyy soluissa tetrameerinä. Tämän takia "p53":n mutaatiot ovat dominoivia negatiivisia mutaatioita: yhden alleelin haitallisen mutaation tuottama aminohappoketju estää koko tetrameerin toiminnan.


title: P53

text: p53 aktivoi useiden proteiinien transkriptiota. Se tunnistaa kaksi 10 emäsparin palindromista DNA-sekvenssiä ja N-pään domeeni vuorovaikuttaa transkriptioihin yleisesti osallistuvan TBP-proteiinin kanssa. Toimiakseen transkriptiofaktorina p53 tarvitsee koaktivaattori p300/CBP:n, joka kiinnittyy proteiinin N-päähän.


title: P53

text: Tärkeä p53:n aktiivisuuden säätelijä on Mdm2-proteiini, joka inhiboi p53:a ja altistaa sen hajottamiselle. p53 taas aktivoi Mdm2:n transkriptiota, mikä muodostaa takaisinkytkentäsilmukan, joka pitää p53:n konsentraation vakaana. Normaalisti p53:n puoliintumisaika onkin vain 20 minuuttia, mutta kiinnittyminen vaurioituneeseen DNA:han stabiloi sen. Mdm2:n säätelyn edellytyksenä on p300/CBP:n kiinnittyminen p53:een.


title: P53

text: Karsinogeeniset ympäristötekijät aktivoivat p53:a eri reaktioteiden kautta joko fosforyloimalla proteiinin seriini-tähteitä tai asetyloimalla lysiini-tähteitä. Fosforylointi on asetylointia tyypillisempää.


title: P53

text: Proteiinin C-pää tunnistaa lyhyitä, alle 40 emäksen yksijuosteisia DNA-jaksoja ja virheellisiä emäspareja. Vaurioituneen DNA:n tunnistaminen aiheuttaa p53:ssa konformationaalisen muutoksen, jonka jälkeen se irtoaa vaurioituneesta DNA:sta ja kiinnittyy kohde-DNA:han, jonka se aktivoi (ks. transkription aktivointi).


title: P53

text: Ihmisen "p53"-geeni sijaitsee 17. kromosomissa (17p13.1).


title: P53

text: Sen sijainti on paikallistettu myös muissa eläimissä:


title: P53

text: p53 löydettiin vuonna 1979. Sen huomattiin liittyvän syöpäsoluihin, joten sitä pidettiin alun perin onkogeeninä. Nämä tutkijoiden käyttämät geenit olivat kuitenkin mutantteja ja vasta vuonna 1989 huomattiin, että villityypin geenit itse asiassa ehkäisevät kasvainten syntyä, minkä takia "p53" luokitellaan nykyään kasvurajoitegeeniksi.


title: P53

text: Science-lehti valitsi p53:n "vuoden molekyyliksi" vuonna 1993.


title: Olive Schreiner

text: Olive Emilie Albertina Schreiner (24. maaliskuuta 1855 Wittebergen, Etelä-Afrikka – 10. joulukuuta 1920) oli eteläafrikkalainen kirjailija, feministi ja sosialisti. Hän vastusti kolonialismia ja puolusti naisten oikeuksia.


title: Olive Schreiner

text: Olive Schreiner oli Gottlob ja Rebekka Schreinerin yhdeksäs lapsi. Hänen saksalainen isänsä ja englantilainen äitinsä olivat molemmat lähetyssaarnaajia Etelä-Afrikassa. Perheessä vallitsi tiukka kalvinistinen kuri. Perheen talous oli kuitenkin hyvin epävakaa, mikä johtikin lopulta Oliven joutumiseen eroon perheestään 12-vuotiaana.


title: Olive Schreiner

text: Opiskeltuaan kolme vuotta Schreinerista tuli kotiopettaja, jona hän toimi seuraavat 11 vuotta. Jo varhain lapsena hän oli kapinoinut perheensä uskonnollista ilmapiiriä vastaan. Ollessaan kotiopettajana hän paneutui jälleen aiheeseen, luki merkittävää kirjallisuutta, kirjoitti novelleja ja kehitti omia ideoitaan, jotka myöhemmin leimasivat hänet viktoriaaniseksi vallankumoukselliseksi.


title: Olive Schreiner

text: Vuonna 1881 Schreiner matkusti kotiopettajana ansaitsemillaan rahoilla Britanniaan toiveenaan päästä opiskelemaan lääketiedettä. Työskennellessään Edinburghin kuninkaallisessa sairaalassa hän kuuli naisten lääketieteellisestä koulusta Lontoossa, jonne hän pian muuttikin opiskelemaan. Lopulta hän joutui hylkäämään lääketieteen opinnot oman heikon terveytensä vuoksi.


title: Olive Schreiner

text: Opiskelun sijaan Schreiner päätyi kirjoittamaan romaanin "The Story of an African Farm", joka julkaistiin vuonna 1883 salanimellä Ralph Iron. Se saavutti heti suosiota, ja sitä pidetään yhtenä ensimmäisistä feministisistä romaaneista. Hän sai teoksellaan hyväksyntää vallankumouksellisten parissa, ja ryhtyi paneutumaan yhä enemmän sosialismin oppeihin, käyden mm. erilaisissa kokouksissa, jota kautta ystävystyi johtavien radikaalien kuten Havelock Ellisin, Edward Carpenterin, Karl Marxin tyttären Eleanor Marxin ja Bruce Glacierin kanssa.


title: Olive Schreiner

text: Vuonna 1889 Schreiner palasi Etelä-Afrikkaan ja tapasi kolme vuotta myöhemmin miehensä, Samuel Cronwrightin, jonka kanssa avioitui vuonna 1894. Ennen buurisotien puhkeamista vuonna 1899 hän menetti ensimmäisen lapsensa, mikä vaikutti hänen myöhempään tuotantoonsa. Hän julkaisi runsaasti fiktiivisiä kirjoituksia ja poliittisia esseitä ja Schreinerin rooli kehittyi poliittiseksi johtjaksi. Hän kirjoitti vastustuksestaan Cecil Rhodesin Afrikassa harjoittamaa kolonialistista toimintaa ja Englannin buurisotiin puuttumista kohtaan. Vuonna 1890 oli tavannut Cecil Rhodesin ja julkaisi myöhemmin 1897 kirjan "Trooper Peter Halket of Mashonaland", joka kritisoi tämän toimia. 1900-luvulla hän kirjoitti poleemisia tekstejä, osallistui naisasialiikkeisiin ja oli pasifistisella kannalla ensimmäisen maailmansodan puhkeamisen suhteen.


title: Olive Schreiner

text: Schreinerin elämä ja kirjoitukset paljastivat kolonialismin jäljet Etelä-Afrikassa ja yhden naisen taistelun imperialismia ja naisten sortoa vastaan. Kaikesta huolimatta hänen teoksensa pursuavat rasistisia viitteitä afrikkalaisia kohtaan. Hänen ensimmäisessä kirjassaan hahmot kuvaavat palvelijoitaan usein ’neekereiksi’ ja ’eläimiksi’. Vaikka Schreiner puolusti naisten oikeuksia, hän näki afrikkalaiset sivistymättömänä rotuna kuten aikalaisensa Euroopassa. Sukupuolten välisestä tasa-arvosta tulisi sivistyneen ja kehittyneen Euroopan ylivertaisuuden indikaattori. Naisten oikeuksien parantaminen merkitsi näiden oikeuksien kieltämistä afrikkalaisilta. Jalot aatteet tasa-arvosta yhdistyivät puhtaasti rasistiseen ajatteluun, mikä oli ajalle tyypillistä.


title: Olive Schreiner

text: Hänen viimeinen teoksensa "Women and Labour" julkaistiin 1911. Schreiner itse ei ollut tyytyväinen kirjaansa, mutta siitä tuli pian tärkeä feministinen julistus, jolla oli vaikutusta moniin nuoriin naisiin. Hän uskoi maailmanlaajuiseen naisasialiikkeeseen ja työskenteli naisten äänioikeuden eteen. Schreinerin näkemykset vaikuttivat suomalaiseen kirjailijaan ja sosialistiin Aino Malmbergiin, jonka novelleissa on yhtäläisyyksiä tämän teoksiin.


title: Olive Schreiner

text: Ensimmäisen maailmansodan puhjettua Schreiner matkusti takaisin Britanniaan. Siellä hän työskenteli rauhanliikkeessä ja monissa pasifistisissa järjestöissä. Elokuussa 1921 hän palasi takaisin Etelä-Afrikkaan ja kuoli neljä kuukautta myöhemmin sydänhalvaukseen. Hänet haudattiin ilman uskonnollisia seremonioita tyttärensä viereen Buffels Kopiin. Osa Schreinerin teoksista julkaistiin vasta hänen kuolemansa jälkeen.


title: Kolmas ristiretki Suomeen

text: Kolmas ristiretki Suomeen on Eerikinkronikassa kuvattu uplantilaisten sotaretki karjalaisia vastaan. Sotaretki tehtiin Karjalaan vuonna 1293.


title: Kolmas ristiretki Suomeen

text: Sotaretkestä kertovan Eerikinkronikan mukaan upplantilaiset valtasivat retken alussa karjalaisten neljätoista kihlakuntaa ja valloittivat Käkisalmen pakanoilta sekä perustivat Viipurin linnan tuhotun karjalaisten linnoituksen paikalle. Heidän myös kerrottiin vapauttaneen monia vankeja. Kronikan kuvauksen mukaan upplantilaiset kuitenkin menettivät Käkisalmen saman retken aikana Novgorodilaisille.


title: Kolmas ristiretki Suomeen

text:
Eerikinkronikka kertoo sotaretken syyksi pakanoiden tunkeutumisen kristittyjen alueelle. Birger Maununpojan 4. maaliskuuta 1295 antama lupakirje Lyypekille ja muille Itämeren kauppaa käyville kaupungeille mainitsee karjalaisten käännyttämisen motiiviksi karjalaisten kauan harjoittaman rosvouksen ja ryöstelyn sekä ruotsalaisten ja muiden itämeren kävijöiden vangiksi ottamisen ja kiduttamisen. Historiallisissa lähteissä mainitaan karjalaisten tehneet sotaretken Ruotsiin vuonna 1257. Tämän lisäksi Karjalaiset ja hämäläiset olivat myös hyökkäilleet jatkuvasti toistensa alueille. Hämäläisiä oli käännytetty kristinuskoon väkivaltaisesti toisen ristiretken aikana karjalaisten säilyttäen yhä suomalaisen muinaisuskon. Karjalan kautta kulki tärkeä hansakauppiaiden kauppaväylä Novgorodin ja lännen välillä. Saksalaiset hansakauppiaat halusivat turvatakuut idän kauppareitille, sillä Karjalassa oli turvatonta, mutta kumpikaan hallitsija ei taannut turvallista kulkua.
Ruotsalaiset halusivat valloittaa Karjalan, ja päästä verottamaan kaupankäyntiä. Perinteisen Eerikinkronikkaan ja Novgorodin kronikkaan perustuvan näkemyksen mukaan vuonna 1293 kuninkaan sotavoimien komentaja, marski Tyrgils Knuutinpoika, varusti suuren laivaston ja sotajoukon, joka purjehti Karjalaan asti. Birger Maununpoika mainitsee sotaretkelle osallistuneen sotajoukon olleen suuri ja retken kallis.


title: Kolmas ristiretki Suomeen

text:
Kysymys retken johtajasta on nykyään yleisimmän näkemyksen mukaan avoin. Koska Tyrgils Knuutinpoika todistettavasti oleskeli touko- ja heinäkuussa 1293 Ruotsissa, ei hän ainakaan pitkään saattanut oleskella itäisillä alueilla. Lisäksi arkeologisissa tutkimuksissa on paljastunut, että linnan rakenteita edeltää aikaisempi, palanut kerrostuma. Ruotsalaiset olisivat siis valloittaneet olemassa olevan keskuksen, eivätkä niinkään perustaneet uutta. Varhaisin asutus on ajoitettu jo 1000-luvulle.
Karjalan ristiretken jälkeen kahakat Ruotsin, suomalaisten ja Novgorodin välillä jatkuivat. Novgorod hyökkäsi Hämeeseen vuonna 1311 polttaen Vanain kaupungin ja tämä jälkeen Turkuun vuonna 1318 ja polttaen myös sen maan tasalle. Jatkuvat hävitysretket ja toisistaan irralliset kahakat alkoivat kuitenkin käydä molempien voimille, ja vuonna 1323 solmittiin Pähkinäsaaressa rauhansopimus. Pähkinäsaaren rauhaan päättyi Suomen ristiretkikausi.


title: Toinen ristiretki Suomeen

text: Toinen ristiretki Suomeen on 1320-luvulla kirjoitetun Eerikinkronikan kuvailema ruotsalaisten sotaretki hämäläisiä vastaan 1200-luvun puolivälissä. Kronikan mukaan kristityt voittivat pakanalliset hämäläiset Birger-jaarlin johdolla ja aloittivat linnan rakentamisen Hämeeseen.


title: Toinen ristiretki Suomeen

text: Eerikinkronikan kronologian perusteella retken on ajoitettu tapahtuneen vuosina 1249–1250. Kronikka kertoo jaarlin olleen tällä sotaretkellä Ruotsin kuninkaan Eerik Sammalkielen kuollessa 2. helmikuuta 1250. Myös ajoitusta 1238–1239 on ehdotettu. Lyypekin kronikka puolestaan toteaa vuoden 1266 kohdalla: ”Birger-herttua pakotti Suomen kuulumaan Ruotsiin”. Vaikka sotaretki olisi todella tapahtunut, ei sitä voida kuitenkaan pitää varsinaisena ristiretkenä, vaan niin sanottuna ledung-retkenä.


title: Toinen ristiretki Suomeen

text: Eerikinkronikka sisältää luvun "Ristiretki tavasteja vastaan". Julius Ailio on tehnyt kronikan Hämeen sotaretkeä koskevasta osuudesta alla olevan vapaamuotoisen käännöksen, joka kuitenkin pyrkii olemaan uskollinen kronikan alkuperäiselle runomuodolle. ""Perimätiedon mukaan ristiretkeläiset rantautuivat maihin hämäläisten satamassa, jonka on tulkittu tarkoittavan Halikossa sijaitsevaa Rikalaa, ja marssi sieltä Hämeeseen. Sotaretken seurauksena svealaisten vaikutusvalta Varsinais-Suomessa sekä Hämeessä alkoi kasvaa. Historialliset lähteet kertovat Hämeen voutina toimineen ennen vuotta 1297 Berthold-niminen henkilö.


title: Toinen ristiretki Suomeen

text: Ristiretkestä kertova Eerikinkronikka kirjoitettiin kymmeniä vuosia kuvattujen tapahtumien jälkeen 1320-luvulla ja se oli tarkoitettu pääasiassa poliittiseksi propagandaksi. Kronikan tehtävänä on Gisela Nordstrandhin mukaan toimia sopivana johdantona ja historiallisena esittelynä laatimisajankohtana hallinneen kuningassuvulle. Mahdollisesti kirjoittajan väite ristiretken suuntautumisesta nimenomaan Hämeeseen liittyykin ajankohdan ankaraan taisteluun Novgorodia vastaan Karjalan ja Hämeen herruudesta. Samoin perustein kronikan kirjoittaja syytti karjalaisia Sigtunan hävityksestä vuonna 1187, vaikka tekijät olivat mahdollisesti Baltiasta. Yhden tulkinnan mukaan ristiretki liittyikin Hämettä laajemman Lounais- ja Etelä-Suomessa sijaitsevan alueen liittämiseen osaksi Ruotsin valtakuntaa. Jörgen Weibull toteaa asian seuraavasti: ”Todellinen Suomen valloitus pantiin alulle Birger jaarlin hallituksen aikana”.


title: Toinen ristiretki Suomeen

text: Toinen ristiretki ajoitetaan joko vuoteen 1238/39, mikä on nykytutkimuksessa jo jäänyt sivuun, ja oletettuun Hämeen kapinaan tai vuoteen 1248/49. Jälkimmäinen ajoitus perustuu "Eerikinkronikan" sisäiseen kronologiaan. Esimerkiksi Jarl Gallén ja Gisela Nordstrandh pitivät sitä virheellisenä.


title: Toinen ristiretki Suomeen

text:
"Eerikinkronikan" kommentaarin laatinut Rolf Pipping puolestaan on puolustanut vuosiluvun oikeellisuutta. Hän osoitti, että alun perin P.A. Munchin teoksessa "Det norske folks historie" (1852) teoria Birger Jaarlin oleskelusta kesällä 1249 Norjan rajalla perustui lähteen väärään tulkintaan. Lähde eli "Haakon Haakoninpojan saaga" kun puhuu keväästä, jolloin kuningas Haakon lähtee talven vieton jälkeen Oslosta kohti Lödöseä tapaamaan Birger Jaarlia eikä suinkaan kesästä, ja kuten Pipping huomauttaa, Birger on saattanut olla Norjan rajalla jo maaliskuussa. Tosin 1200-luvulta peräisin oleva "Morkinskinna" kertoo vastaavasta Maunu Paljassäären liikkeelle lähdöstä talven jälkeen Oslonvuonosta luvussa 55, (Maunu Paljassäären saaga) sanoin: ”keväällä kynttilänmessun aikaan hän purjehti pois...” (sama vieläkin suomalaisessa sananlaskussa: ”kevättä kynttelistä” eli kevät alkoi keskiaikaisen käsityksen mukaan täällä pohjoisessa kynttelinpäivästä 2.2.). Tapaaminen on saattanut näin ollen olla jo helmikuussakin.
Pippingin mukaan Birgerin sijoittaminen kesäksi 1249 Norjan rajalle ei siis perustu lähteeseen, vaan vain lähteen virhetulkintaan. Gallén ei lainkaan huomioinut Pippingin tutkimusta.


title: Toinen ristiretki Suomeen

text:
Jouko Vahtola on puolestaan esittänyt omana hypoteesinaan, että ristiretki olisi tehty vasta 1250-luvun lopulla. Tästä hypoteesistaan hän tosin on myöhemmin tinkinyt "Suomen historian pikkujättiläisessä" (2003).
Vahtola perusteli ajoitustaan paavi Aleksanteri IV:nnen Uppsalan valitulle arkkipiispalle vuonna 1257 lähettämällä ristiretkibullalla. Aleksanterin myöhempi seuraaja Gregorius X toteaa kuitenkin omassa ristiretkibullassaan Upsalan arkkipiispalle 9.1.1275 että ”toivottua hedelmää ei koitunut edellä mainitusta paavi Aleksanterin kirjeestä”. Vahtolan ajoitusta on pidetty virheellisenä.


title: Toinen ristiretki Suomeen

text:
Useat ajoitusta koskevat pohdinnat lähtevät ajatuksesta, että Birger-jaarlin retki olisi ollut niin sanottu ledung-retki. Kuitenkin ruotsalaisissa annaaleissa (Annales 1208–1288) kerrotaan, että Sparrsätran taistelun jälkeen vuonna 1247 siirryttiin veroledungiin, eli vanha ledungjärjestelmä on tuolloin korvattu verosuorituksilla. Yhtäpitävästi tämän kanssa Eerikinkronikka kertoo sotaretken kestäneen talven yli, mikä ei ollut ledung-retkillä mahdollista. 1200-luvun alkuvuosikymmeninä oli Itämeren piirissä huomattu Baltian valloituksen yhteydessä talven sopivan paremmin uuden länsimaisen aseistuksen käyttöön kuin kesän. Raskaan ratsuväen käyttö oli helpompaa jäätyneellä maankamaralla, kun soista ja niillä tapahtuvista väijytyksistä ei ollut samanlaista vaaraa kuin kesällä. Jäätyneitä jokiuomia ja järviä pitkin oli helpompi edetä, ja väijytyksiä oli samoin
lehdettömissä metsissä helpompi välttää. Talvisodankaynti takasi näin selvän etulyönnin vastustajaan nähden. Ratsuväen siirtoon tarvittiin uusia tilavia aluksia, koggeja, jotka olivat jo 1200-luvun alussa Henrik Lättiläisen Liivinmaan kronikan mukaan mahdollistaneet ristiretkeläisarmeijoiden siirron Keski-Euroopasta Baltiaan. Niiden kantokyky oli huomattavasti suurempi kuin vanhempien noin viidenkymmenen miehen soutamien alusten, joita muun muassa virolaiset olivat käyttäneet ja venäläisten kronikoiden mukaan myös suomalaiset todennäköisesti käyttivät. Ruotsalaiset olivat solmineet suuren laivaston omaavan Lyypekin kanssa kauppasopimuksen, joka epäilemättä takasi heille tarvittaessa tarvittavan määrän koggeja joukkojen ja ratsuväen siirtoon. Tämän sopimuksen on Kjell Kumlien ajoittanut jo yhtä hyvin vuosiin 1248 tai 1249 kuin aiemmin otaksuttuihin vuosiin 1250 tai 1251.


title: Toinen ristiretki Suomeen

text: Katolisen kirkon näkökulmasta pohjoinen Itämeren alue oli 1200-luvulla vielä suurelta osin pakanallista aluetta, ja kirkon tavoitteena oli alueen lukuisten kansojen käännyttäminen katoliseen uskoon. Käytännössä tavoitetta ajoivat alueen katolista uskoa tunnustaneet kuninkaat sekä ristiretkeläiset, jotka saivat kristinuskon nimissä valloittaa uusia alueita hallintaansa. Henrikin Liivinmaan kronikka kertoo 1100-luvun lopulla alkaneesta Baltian verisestä käännyttämisestä katoliseen uskoon pääasiassa saksalaisten kalparitareiden ja tanskalaisten toimesta. 1100-luvulla kristinusko oli vakiintunut Ruotsissa, ja sen orastava valtakunta pyrki myös kilpailemaan Saksan ja Tanskan kanssa vaikutusvallasta Itämerellä taistelemalla pakanoita vastaan. Baltian sotaretki päättyi kuitenkin ruotsalaisten osalta vuonna 1220 saarenmaalaisten tuhotessa heidän sinne perustaman linnoituksen.


title: Toinen ristiretki Suomeen

text: Ruotsin kuningas Eerik Pyhä oli mahdollisesti tehnyt myöhemmin laaditun "Pyhän Eerikin legendan" mukaan niin sanotun ensimmäisen ristiretken Lounais-Suomeen 1150-luvulla. Kronikan ja muiden tarunomaisten lähteiden mukaan englantilainen piispa Henrik käännytti tässä yhteydessä väestöä Varsinais-Suomen ja Satakunnan alueella. Kirkollisen organisaation vakiinnuttaminen todennäköisesti on aiheuttanut suomalaisissa samanlaisia vastareaktioita kuin Baltiassa, tai kuten esimerkiksi Lalli-taru tai Hämeen kapina kertovat. On kuitenkin todennäköistä, että läntisen tai itäisen kristinuskon vaikutus oli levinnyt Suomeen jo aiemmin esihistoriallisella ajalla. Tästä on saatu viitteitä esimerkiksi arkeologisissa kaivauksissa tehdyistä hautalöydöistä.


title: Toinen ristiretki Suomeen

text: Suomen heimoilla ja ruotsalaisilla oli kuitenkin myös yhteistyötä ennen toista ristiretkeä Suomeen. Novgorodin kronikan mukaan ruotsalaisten, norjalaisten, varsinaissuomalaisten ja hämäläisten sotajoukko oli tehnyt vuonna 1240 sotaretken Inkeriin, joka päättyi Nevan taisteluun.


title: Toinen ristiretki Suomeen

text: Skänningessä helmi-maaliskuussa vuonna 1248 pidetyn suuren kirkolliskokouksen päätösasiakirjassa, jossa säädettiin muun muassa piispan kinkerin eli kestityksen järjestämisestä piispan tarkistusmatkoilla eri Ruotsin hiippakunnissa, ei sanallakaan mainita Suomea. J. W. Ruuthin mukaan Suomen hiippakunta olisi ehdottomasti pitänyt mainita kyseisen kokouksen päätösasiakirjassa, mikäli Suomi tuolloin olisi kuulunut Ruotsin valtakuntaan. Suomen piispa mainitaan ensimmäisen kerran Ruotsin piispojen luetteloissa 11. helmikuuta 1253. Muun muassa Tuomas Heikkilän mukaan tämä on ”samalla ensimmäinen lähdemaininta, jossa Suomi esiintyy selkeästi Ruotsin osana”.


title: Toinen ristiretki Suomeen

text: Paavi Gregorius IX:n Upsalan arkkipiispalle joulukuussa 1237 lähettämän kirjeen perusteella hämäläiset olivat hylänneet katolisen uskon ja kääntyneet takaisin muinaisuskoon. Tiedot kapinasta perustuvat paavin kirjeeseen, jonka sanamuotoilut noudattavat keskiaikaisen kansliakielen stereotyyppisiä ilmaisuja eivätkä välttämättä kerro tositapahtumista. Tapahtumaa on perinteisessä historiankirjoituksessa kutsuttu hämäläisten kapinaksi. Kirjeessä paavi kehotti Upsalan arkkipiispaa ja katolisia miehiä lähtemään sotaretkelle hämäläisiä vastaan.


title: Toinen ristiretki Suomeen

text: C.F. Meinander esitti vuonna 1983 artikkelissaan Suomen ruotsalaisasutuksen saaneen alkunsa Birger-jaarlin sotaretken yhteydessä. Tällöin Suomen etelärannikolle annettiin nimeksi Uusimaa. Myös Etelä-Pohjanmaan rannikot saivat tuolloin ruotsalaisasutuksen. Ensimmäinen kirjallinen lähde ruotsalaisasutuksesta Suomen mantereelta on vuodelta 1303 ja ensimmäinen maininta ruotsalaisten maahanmuutosta on Eerikinkronikasta vuosilta 1320-1340, joka kertoo Birgerin asuttaneen maan ”kristityillä miehillä”. Tämä saattaa viitata siihen, että ainakin osa Birgerin sotajoukosta jäi Suomeen ja sai täältä maita palkkioksi osallistumisestaan sotaretkeen.


title: Toinen ristiretki Suomeen

text: Tähän viittaa myös Harri Nevanlinnan havainto vuodelta 1985, jonka mukaan ruotsalaisasutuksen saapuessa Suomeen 1200-luvulla se oli miesvaltaista ja vähälukuista ja sekoittui nopeasti paikalliseen väestöön niin että valtaosa Suomen ruotsinkielisen väestön geeniperinnöstä on suomalaista perintönä sekoittumisvaiheen naispuolisesta väestöstä.


title: Toinen ristiretki Suomeen

text: Meinanderin mukaan mitään arkeologista todistusaineistoa Birger-jaarlin sotaretkeä edeltäneestä ruotsalaisasutuksesta ei ole todennettavissa. Esimerkiksi Ruotsille tyypilliset vanhemmat kivikirkot puuttuvat Suomesta tyystin. Meinanderin mukaan myös Suomen rannikot olivat hyvin vaikeasti asuttavia Itämerta ennen 1200-luvun puoliväliä piinanneen merirosvoilun takia. Vielä kesällä 1226 saarenmaalaiset ryöstivät Henrik Lättiläisen "Liivinmaan kronikan" mukaan Ruotsista itselleen naisia orjikseen. Saman kronikan mukaan myös kuurilaiset olivat tuolloin Itämeren riesana, "Eerikinkronikan" mukaan myös karjalaiset. Niinpä vastapäätä Suomea sijaitsevan Viron rannikot olivat vielä vuoden 1238 jälkeen laaditun tanskalaisen veroluettelon "Liber Census Daniaen" mukaan vielä autioita.


title: Toinen ristiretki Suomeen

text: Lars Huldén on osoittanut ruotsalaisasutusta edeltäneitä vanhoja suomalaiskyliä olleen kuitenkin suojaisissa paikoissa pitkin rannikoita, mutta ne eivät sijaintinsa puolesta ole näkyneet Suomenlahdella merelle. Myös Huldén ajoittaa ruotsalaisasutuksen synnyn 1200-luvulle. Kauko Pirinen puolestaan on katsonut myös ”Ahvenanmaan kuuluneen Turun hiippakuntaan 1200-luvun puolivälissä kun kirkollisen verotusjärjestelmän perusteet on laskettu” ja ”kirkollisen verotuksen olevan Ahvenanmaalla siinä määrin samankaltainen kuin Suomen ruotsalaisalueilla ja vastaavasti Ruotsin oloista poikkeava”. Lars Hellbergin mukaan Ahvenanmaan nykyinen ruotsalaisasutus on nimistönsä valossa samanaikaista ja samankaltaista kuin muukin suomalaisasutus ja sitä on edeltänyt kiinteä, maataviljelevä suomalaisasutus. Näin ollen on syytä olettaa myös Ahvenanmaan saaneen nykyisen ruotsinkielisen väestönsä vasta 1200-luvun puolivälistä lähtien, varsinkin kun Ahvenanmaan vanhin kivikirkko on ajoitettu 1280-luvulle. Vanhin Ahvenanmaata koskeva asiakirjalähde on päivätty 3.5.1281.


title: Kallion II hallitus

text: Kallion II hallitus oli Suomen tasavallan 13. hallitus. Se oli Maalaisliiton ja Kokoomuksen muodostama porvarillinen vähemmistöhallitus, joka toimi 348 hallituspäivää 31. joulukuuta 1925 – 13. joulukuuta 1926.


title: Kallion II hallitus

text: Edellisen pääministerin Antti Tulenheimon jätettyä hallituksensa eronpyynnön heräsi keskustelu hallitusvastuun siirtämisestä sosialidemokraateille, mutta SDP:n päättävät elimet eivät vielä olleet tehneet tähän oikeuttavaa päätöstä. Tulenheimon hallituksen kulkulaitosministerinä toiminut Kyösti Kallio yritti saada hallitukseensa mukaan myös RKP:n, mutta eri kieliryhmien välit olivat kärjistyneet jo molemminpuolisen pistelyn asteelle. Tulenheimon hallitus oli muun muassa poistattanut ruotsinkieliset nimi- ja opastekyltit suomenkielisten alueiden rautatieasemilta, eikä uusi pääministeri osannut ruotsia, missä oli kylliksi syytä eriseuraisuudelle. Niinpä RKP alkoi hakeutua useissa asioissa yhteistyöhön sosialidemokraattien kanssa, joiden piirissä aitosuomalaisuudella ei juuri ollut kannatusta.


title: Kallion II hallitus

text: Kallion II hallitus pyrki jatkamaan edeltäjiensä työtä. Hallitusohjelmassaan se katsoi tehtäväkseen maatalouden, teollisuuden ja liike-elämän tukemisen sekä kansan sivistystason nostamisen. Edelleen hallitus ohjelmassaan lupasi myös jatkaa toimenpiteitä kieltolain aiheuttamaa alkoholin salakuljetusta ja väärinkäyttöä vastaan. Hallitusohjelman mukaan se myös pyrki "voimiensa mukaan huolehtimaan armeijan hengen eheyttämisestä ja siveellisen tason kohottamisesta".


title: Kallion II hallitus

text: Ulkopolitiikassa Kallion hallitus, jonka ulkoministerinä oli professori E. N. Setälä, teki Suomen historian ehkä kauaskantoisimman aloitteen esittäessään Kansainliitossa kansainvälisen talousavun myöntämistä hyökkäyksen kohteeksi joutuneelle valtiolle. Tämä suunnitelma hyväksyttiin monien neuvotteluvaiheiden jälkeen vuonna 1930, mutta Yhdistynyt kuningaskunta, jonka maksettaviksi pääosa suunnitelmaa toteutettaessa tarvittavista summista olisi tullut, ei koskaan ratifioinut sopimusta, vaikka se myönsikin asian tärkeyden ja kaukonäköisyyden. Kansainvälisen tilanteen kiristyessä 1930-luvun mittaan suunnitelma hautautui eikä suurvaltojen aggressiivisen politiikan jalkoihin jääneillä pienillä valtiolla ollut Kansainliitosta tätäkään apua.


title: Kallion II hallitus

text:
Hallitus kärsi pääministeri Kyösti Kallion ja presidentti Lauri Kristian Relanderin kylmistä suhteista ja kaatui SDP:n 23. marraskuuta 1926 tekemään välikysymykseen.
__notoc__


title: Vincent Kartheiser

text: Vincent Paul Kartheiser (s. 5. toukokuuta 1979 Minneapolis) on yhdysvaltalainen näyttelijä, joka tunnetaan ehkä parhaiten rooleistaan televisiosarjoissa "Angel" ja "Mad Men".


title: Vincent Kartheiser

text: Kartheiserin vanhemmat ovat Jim ja Janet Kartheiser, ja hänellä on viisi sisarusta. Kartheiser esiintyi ensimmäisen kerran teatterissa ollessaan kuusivuotias. Elokuvissa hän alkoi näytellä 13-vuotiaana. Silloin hän esiintyi pienissä rooleissa kuten elokuvassa "Pikku johtaja" vuonna 1994. Hänen ensimmäisiä suuria elokuviaan olivat "Intiaani lipastossa" ja "Alaska". Vuosina 2002–2004 Kartheiser esiintyi sivuroolissa televisiosarjan "Buffy, vampyyrintappaja" spin-offissa "Angel". Vuosina 2007–2015 hän näytteli Pete Campbellia televisiosarjassa "Mad Men".


title: Vincent Kartheiser

text: Kartheiser on naimisissa näyttelijä Alexis Bledelin kanssa. Heillä on syksyllä 2015 syntynyt poika.


title: Tekken (pelisarja)

text: Tekken () on Namco Bandai Gamesin kehittämä ja julkaisema taistelupelisarja. "Tekken" on alun perin tehty pelihalleihin, mutta siitä on tehty eri versioita useille eri pelikonsoleille. Sarjan konsolipelit julkaistiin aluksi yksinoikeudella "PlayStation" -tuoteperheen koneille mutta kuudennesta osasta alkaen pääpelit on julkaistu myös kilpaileville laitteille.


title: Tekken (pelisarja)

text:
"Tekken 3" on sarjan menestynein peli, joka on myynyt 8,3 miljoonaa kappaletta maailmanlaajuisesti.
Namco Bandain mukaan sarja on eniten myynyt taistelupelisarja, joka on myynyt 42,5 miljoonaa kappaletta vuoteen 2013 mennessä. Myynnistä noin puolet eli 20 miljoonaa kappaletta on euroopassa.


title: Tekken (pelisarja)

text: "Tekken"-sarja on yksi ensimmäisiä 3D-tappelupelisarjoja. Ensimmäinen osa julkaistiin alle kaksi vuotta "Virtua Fighterin" jälkeen.


title: Tekken (pelisarja)

text: Tekkenin taistelujärjestelmä perustuu neljään nappiin, joista jokainen ohjaa hahmon yhtä raajaa. Jokainen hahmo voi myös suorittaa heittoja. Erityisesti sarjan uudemmat osat painottuvat rajusti niin sanottuun ”juggling”-pelityyliin, jossa vastustaja heitetään korkealle ilmaan ja sen jälkeen vastustajaa isketään monta kertaa hyökkäyskomboilla. Vastustajaa voi siis pitää ilmassa koko iskusarjan ajan, jonka jälkeen vastustaja on vasta sitten kykenevä iskemään takaisin.


title: Tekken (pelisarja)

text: Tekkenissä on lukuisia eri hahmoja, joilla jokaisella on omat iskusarjansa. Hahmojen komentolistaa voi tutkailla ja opetella samalla tekemään comboja. Jokaisella hahmolla on satoja eri iskuja ja kymmenittäin comboja sekä heittoja. Heittoihin painottuvia hahmoja ovat muun muassa King, Armor King ja Marduk.


title: Tekken (pelisarja)

text: Jokainen hahmo on erilainen, joten hyvin todennäköisesti pelaaja löytää itselleen suosikkihahmon, jota hänen on helppo pelata.


title: Tekken (pelisarja)

text: Kuten lähes kaikissa muissakin kuuluisissa tappelupelisarjoissa, on "Tekkenissäkin" hahmoja monesta eri maasta, ja hahmot edustavat monia eri taistelutyylejä. Poikkeuksia kuitenkin ovat muun muassa Nina Williams ja Anna Williams, joilla ei ole varsinaista taistelutyyliä, vaan heidän tyylikseen on ilmoitettu ”salamurhaajan taidot” ("Tekken 5":ssä Anna saa omat aikido-tyyliset iskunsa). Jack-robotin tyyliksi on ilmoitettu ”raaka voima”.


title: Tekken (pelisarja)

text: Jokaisessa osassa tulee aina uusia hahmoja, mutta alusta asti olevat hahmot ovat Paul Phoenix, Nina Williams, Heihachi Mishima, King ja Yoshimitsu."Tekkenistä" on tehty anime-elokuva vuonna 1997 nimeltä , jonka ohjasi Kunihisa Sugishima ja käsikirjoitti Ryōta Yamaguchi.


title: Tekken (pelisarja)

text: Vuonna 2010 "Tekkenistä" julkaistiin elokuva. Sen ohjasi Dwight H. Little ja käsikirjoitti Michael Colleary ("Face/Off" ja "Tomb Raider"), Alan B. McElory ("Spawn") sekä Mike Werb ("Tomb Raider").


title: Tekken (pelisarja)

text: Vuonna 2011 julkaistiin ensimmäinen tietokoneanimaationa toteutettu Tekken-elokuva nimeltä "". Se julkaistiin "Tekken Hybrid" -kokoelman ja Tekken 3D: Prime Edition mukana.


title: Tekken (pelisarja)

text: "Tekken Hybrid" (2011, PlayStation 3) on kokoelma, jossa on "Tekken Tag Tournamentin" HD-versio, "Tekken Tag Tournament 2":n demoversio ja elokuva "".


title: Verivala

text: Verivalalla tarkoitetaan yleensä valaa, jota vannottaessa vannojat sekoittavat toistensa verta omaansa (joskus verta myös sekoitetaan viiniin, jota kaikki vannojat juovat). Tarkoituksena on luoda keinotekoinen veriside toisilleen sukua olemattomien ihmisten välille.


title: Verivala

text: Aasialaisissa kulttuureissa verivala yhdistetään yleensä heimojen suhteisiin, verivalan avulla luotiin heimoliittoja. Varsinkin mongolit ja alkuaikojen kiinalaiset harrastivat verivalaliittoja. On myös jonkin verran todisteita, että valtaosin aasialaisista periytyneet Amerikan alkuperäiskansat vannoivat verivaloja.


title: Verivala

text: Suurempien ryhmien verivalat olivat yleisiä antiikin aikana Välimeren alueella. Esimerkiksi kreikkalaiset sotilasjoukot saattoivat vannoa valan tullakseen "yhdeksi perheeksi". Tapa oli ehkä yleisin osmanien valtakunnan hallitessa Balkanin niemimaata, jolloin vannottiin joukkoverivaloja, jotta ihmiset taistelisivat tehokkaammin yhdessä vihollista vastaan. Verivalat olivat myös yleisiä Serbiassa, Albaniassa ja Bulgariassa.


title: Verivala

text: Verivaloja vannotaan nykyisinkin, lähinnä tavoitellen entisaikojen heimomentaliteettia. Nykyisin verivalan vannoneet veriveljet eivät joudu valan vannottuaan vastaamaan heimojensa turvallisuudesta.


title: Juoru (täsmennyssivu)

text: Juoru voi tarkoittaa seuraavia asioita:


title: Rosopsida

text: Rosopsida on yksi koppisiemenisten (Magnoliophytina) luokista.Luokkaan kuuluu edellä mainittujen lahkojen lisäksi muutama heimo, joita ei voi sijoittaa nykyisen tietämyksen puitteissa lahkoihin tai edes niiden yhteyteen. Ne ovat:


title: Näennäisvoima

text: Näennäisvoima on klassisessa mekaniikassa epäinertiaalisesta koordinaatistosta johtuva, inertiaalisessa koordinaatistossa katoava voima. Tunnettuja näennäisvoimia ovat keskipakoisvoima, coriolisvoima ja erilaiset hitausvoimat.


title: Näennäisvoima

text: Inertiaalikoordinaatisto on koordinaatisto, jossa vapaa kappale liikkuu tasaisesti. Inertiaalikoordinaatisto ei siis ole kiihtyvässä liikkeessä. Jos kappaleella on näennäisiä kiihtyvyyksiä, mutta ei vuorovaikutuksia ympäristön kanssa, voidaan päätellä havaitsijan koordinaatiston olevan epäinertiaalinen. Yleisen suhteellisuusteorian testeissä varmistettujen tulosten mukaan inertiaalikoordinaatistot ovat ns. vapaasti putoavia koordinaatistoja.


title: Näennäisvoima

text: Epäinertiaaliseen eli kiihtyvään koordinaatistoon kiinnittynyt kappale kokee todellisen voiman ja sen mukaisen suuntautuneen jännitysgradientin. Tuollaisessa koordinaatistossa oleva havaitsija mittaa kaikille vapaasti putoaville kappaleille näennäisvoiman. Näennäisvoimalle leimallista on, ettei sille löydy vuorovaikutuksen mukaista vastavoimaa tarkasteltaessa suljettua järjestelmää, jonka yhteinen liiketila säilyy vapaakappaletarkastelussa. Myös vuorovaikutuksen alaiseen kappaleeseen voidaan kiinnittää havainnollistava näennäisvoima, kun halutaan korostaa kuinka kappale on erotettu vapaan pudotuksen liiketilastaan. Sellainen esimerkki on keskipakoisvoima, joka kuvaa keskihakuvoimalla poikkeutetun kappaleen taipumusta alimpaan energiatilaan ja vähimpään vaikutukseen eli inertiaaliseen liiketilaansa. Toinen esimerkki on paino, hitausvoima, joka kuvaa esimerkiksi maanpinnalla olevan kappaleen taipumusta vapaaseen putoamiseen maaperän aineen poistovoimien poikkeuttaessa sitä todellisella tukivoimallaan.


title: Näennäisvoima

text: Näennäisvoima kohdistuu vuorovaikutustilanteessa samaan kappaleeseen kuin todellinenkin voima, mutta se ei ole Newtonin lakien mukainen vastavoima, sillä vuorovaikutuksen mukainen vastavoima kohdistuu aina vuorovaikutuksen toiseen osapuoleen. Inertiaalikoordinaatistossa todellisia voimia ja näennäisvoimia ei voi laskea yhteen tai käyttää samoissa laskutoimituksissa. Kiihtyvässä koordinaatistossa näennäisvoimia huolellisesti käyttäen voi päästä samaan laskutulokseen kuin vuorovaikutusvoimillakin ja niin on tehtäväkin. Toisinaan kiihtyvän koordinaatiston ja näennäisvoimien käyttö helpottaa laskelmia; esimerkkeinä kalteva taso, heiluri ja vapaa momenttipiste.


title: Näennäisvoima

text: Kappaleen sisäisen sidoksen vastavoimia voidaan kutsua reaktiivisiksi voimiksi samoilla nimillä kuin näennäisvoimat; esimerkiksi reaktiivinen keskipakoisvoima ja reaktiivinen hitausvoima. Nimitysten taustalla lienee reaktiivisten sidosvoimien ja näennäisvoimien yhteinen reaktiivinen luonteensa, tosin sidosvoimat inertiaalisessa ja näennäisvoimat kiihtyvässä koordinaatistossa tarkasteltuina.


title: Keskeisvoima

text: Keskeisvoima on voima, joka suuntautuu aina kohti voimakeskusta r=0 tai siitä poispäin.


title: Keskeisvoima

text: Keskeisvoimaa ei pidä sekoittaa keskipakoisvoimaan, joka on näennäisvoima.


title: Mark Knopfler

text: Mark Freuder Knopfler (s. 12. elokuuta 1949 Glasgow, Skotlanti) on brittiläinen muusikko, joka tuli alun perin tunnetuksi Dire Straits -yhtyeen keulahahmona, lauluntekijänä, kitaristina sekä laulajana. Dire Straitsin hajoamisen jälkeen Knopfler on tehnyt menestyksekästä soolouraa, ja säveltänyt lisäksi musiikkia lukuisiin elokuviin. Knopfler on maininnut musiikillisiksi vaikuttajikseen muun muassa Chet Atkinsin, J. J. Calen ja Bob Dylanin.


title: Mark Knopfler

text: Mark Freuder Knopfler syntyi Glasgowssa 12. elokuuta 1949 perheen kolmesta lapsesta keskimmäiseksi. Hänen isänsä oli kotimaansa fasistihallinnon aikana kansallissosialisteja paennut unkarinjuutalainen arkkitehti Erwin Knopfler (alun perin Knöpfler), ja äitinsä englantilainen opettaja Louisa Mary Laidler. Knopflerilla oli isosisko Ruth sekä pikkuveli David. Perhe muutti Newcastleen vuonna 1957.


title: Mark Knopfler

text: Knopflerin eno oli pianisti, jonka boogie woogieta kuunnellessaan nuori Mark innostui musiikista. Knopfler aloitti kitaransoiton teini-ikäisenä, aluksi halvalla Höfnerillä, ja sitten isänsä hänelle ostamalla sähköisellä Fenderillä. Kuusitoistavuotiaana Knopfler äänitti kaveriensa kanssa demosinglen, jota ei kuitenkaan koskaan julkaistu. Hän oli myös lauluyhtyeessä, joka pääsi kerran esiintymään televisioon.


title: Mark Knopfler

text: Knopfler aloitti vuonna 1967 journalismin opinnot Harlow’n ammattiopistossa. Seuraavana vuonna hän sai töitä "Yorkshire Evening Postissa" uutistoimittajana ja musiikkikriitikkona. Kahden vuoden kuluttua hän meni opiskelelmaan englantia Leedsin yliopistoon. Leedsissä asuessaan Knopfler perusti kitaristi Steve Phillipsin kanssa duon nimeltä Duolian String Pickers. Näihin aikoihin hän myös kehitti tunnusomaisen tyylinsä näppäillä kitaraa.


title: Mark Knopfler

text: Knopfler valmistui yliopistosta vuonna 1973 ja muutti Lontooseen. Siellä hän liittyi lyhyeksi aikaa pubirockyhtyeeseen nimeltä Brewers Droop ja sai työpaikan collegen lehtorina Essexissä. Hän tutustui paikallisiin muusikoihin ja perusti heidän kanssaan yhtyeen nimeltä The Café Racers. Sen jälkeen Mark, hänen kitaristiveljensä David, basisti John Illsley sekä rumpali Pick Withers alkoivat soittaa yhdessä ja antoivat uudelle yhtyeelleen nimeksi Dire Straits.


title: Mark Knopfler

text: Mark Knopfler oli Dire Straitsin laulaja, kitaristi ja lauluntekijä. Yhtye julkaisi esikoisalbuminsa "Dire Straits" vuonna 1978. Yhtyeestä tuli heti suosittu, ja supertähteyteen se nousi vuonna 1985 albumillaan "Brothers in Arms". Dire Straits julkaisi uransa aikana kuusi studioalbumia, joista viimeisen vuonna 1991.


title: Mark Knopfler

text: Dire Straitsin aikoina Knopfler soitti kitaraa myös monen muun artistin, kuten Bob Dylanin, Van Morrisonin, Phil Lynottin ja Cliff Richardin albumeilla. Lisäksi hän tuotti Bob Dylanin, Aztec Cameran, Randy Newmanin ja Willy DeVillen albumeja. Hän kirjoitti Tina Turnerille kappaleen “Private Dancer” tämän paluualbumille.


title: Mark Knopfler

text: Vuonna 1990 Knopfler julkaisi duoalbumin "Neck and Neck" Chet Atkinsin kanssa. Hän on soittanut countrya myös sivuprojektissaan The Notting Hillbillies.


title: Mark Knopfler

text: Knopfler ilmoitti vuonna 1995 hajottaneensa Dire Straitsin, sille yhtye oli hänen mielestään kasvanut liian suureksi. Knopflerin ensimmäinen sooloalbumi oli "Golden Heart" (1996). Sitä seurasivat "Sailing to Philadelphia" (2000) ja "The Ragpicker’s Dream" (2002). Sen jälkeen Knopfler suunnitteli maailmankiertuetta, mutta se peruttiin Knopflerin moottoripyöräonnettomuuden vuoksi. Toivuttuaan Knopfler jatkoi levyttämistä, ja neljäs sooloalbumi "Shangri-La" julkaistiin 2004. Albumi "All the Roadrunning" (2006) on yhteistyö Emmylou Harrisin kanssa, ja sitä seurasi kiertue ja konserttialbumi. Knopflerin seuraavat albumit olivat "Kill to Get Crimson" (2007) ja "Get Lucky" (2009). Vuonna 2012 Knopfler julkaisi albumin "Privateering", joka oli hänen ensimmäinen tupla-studioalbuminsa. Sitä seurasi "Tracker" (2015), joka nousi heti ilmestyttyään brittilistan sijalle kolme. Vuonna 2016 Knopfler julkaisi Evelyn Glennien kanssa tehdyn soundtrackin elokuvaan "Altamira". Knopflerin yhdeksäs sooloalbumi "Down the Road Wherever" julkaistiin vuonna 2018.


title: Mark Knopfler

text: Knopfler on kirjoittanut musiikkia useisiin elokuviin, kuten "Local Hero – kylän sankari", "Cal", "Prinsessan ryöstö", "Pääteasema Brooklyn" ja "Wag the Dog – häntä heiluttaa koiraa".


title: Mark Knopfler

text: Knopfler on ollut naimisissa kolme kertaa. Ensimmäisen avioliittonsa hän solmi nuoruudenrakastettunsa Kathy Whiten kanssa. Toisesta avioliitostaan ranskalaisen Lourdes Salomonen kanssa hänellä on kaksospojat, Benji ja Joseph (s. 1987). Kolmannen kerran Knopfler avioitui näyttelijä-kirjailija Kitty Aldridgen kanssa vuonna 1997, ja heillä on kaksi tytärtä, Isabella (s. 1998) ja Katya (s. 2003). Perhe asuu Chelseassa Lontoon lounaisosassa.


title: Mark Knopfler

text: Knopfler joutui maaliskuussa 2003 moottoripyöräkolariin ohittaessaan henkilöautoa, joka kääntyikin yllättäen eteen. Häneltä murtui solisluu, olkaluu ja seitsemän kylkiluuta, ja hän joutui pitämään seitsemän kuukauden tauon kitaransoitosta.


title: Mark Knopfler

text: Vuonna 1993 Newcastlen yliopisto myönsi Knopflerille musiikin kunniatohtorin arvonimen.


title: Mark Knopfler

text: Mark Knopfler on vasenkätinen, mutta soittaa oikeakätisesti. Hän myös soittaa yleensä sormillaan plektran käytön sijasta. Sormityyli on tavallisempaa akustisen kitaran soittajilla, mutta Knopfler soittaa useimmiten sähkökitaraa. Knopfler on itse sanonut että hänen soittotyylinsä on hyvin alkeellinen, eikä hän koskaan opetellut soittamaan "oikeaoppisesti". Soittaessaan hänen oikean kätensä nimetön ja pikkusormi ottavat yleensä tukea kitaran rungosta, jota yleensä yritetään välttää sen soittoa hidastavien vaikutuksien takia.


title: Mark Knopfler

text: Knopfler omistaa noin 70 kitaraa:Lisäksi Mark Knopfler on toiminut kitaristina eri artistien levyillä ja tehnyt musiikkia mm. Bob Dylanin ja Willy DeVillen kanssa.


title: Stádas

text: Stádas on iirin kielen sana, joka tarkoittaa samaa kuin "status", "asema". "Stádas"-kampanja, joka käytiin vuosina 2003-2004, vaati Irlannin hallitusta hakemaan iirille virallista asemaa (iir. "stádas oifigiúil") yhtenä EU:n työkielistä. Irlanti oli tosin kuulunut Euroopan yhteisöön jo vuodesta 1972 saakka, mutta koska juuri liittymisen aikoihin iirin kielen kannatus oli vähimmillään Irlannissa ja esimerkiksi koulujen päästötodistusten pakkoiirivaatimuksista oltiin juuri tuohon aikaan luopumassa, Irlannin tuolloinen hallitus ei uskaltanut vaatia kielelle virallista asemaa. Iiristä tuli siksi yksi sopimuskielistä, mutta ei virallinen kieli. Tämä tarkoitti, että esimerkiksi Maastrichtin sopimus käännettiin iiriksi, mutta EU:n lainsäädäntöä ei.


title: Stádas

text: Käytännössä tämä merkitsi muun muassa, että iiristä ei ollut samaa hyötyä kuin muista EU:n kansalliskielistä niille, jotka halusivat töihin EU:n elimiin. Tätä pidettiin iirinkielisyysliikkeen keskuudessa laajalti epäoikeudenmukaisena. Koska monet kielelle periaatteessa myötämielisetkin irlantilaiset ujostelivat häiritä EU:ta tällaisella asialla, muutosta ei kuitenkaan ryhdytty hakemaan ennen 2000-lukua.


title: Stádas

text: Stádas-kampanjan suunnittelija oli tri Pádraig Ó Laighin, joka pitkään Kanadassa asuttuaan oli innostunut maan ranskalais-englantilaisesta kaksikielisyydestä ja näki sen mallina myös Irlannille. Kampanjan käytännön toteuttaja oli Aoife Ní Scolaí, iirinkielisyysliitto Conradh na Gaeilgen päätoimitsija ja kokenut lobbari, jonka johdolla liitto ryhtyi painostamaan Irlannin päättäviä elimiä toimintaan asiassa. Koska Gaeltachtin ministerinä toimi tuolloin tarmokas Brian Ó Cuív ja Euroopan parlamentissa istui syntyperäinen connachtilainen iirinpuhuja Seán Ó Neachtain, poliittinen ilmapiiri oli suotuisa muutokselle.


title: Stádas

text: Kampanjaan osallistui näkyvästi myös uusi spontaanisti syntynyt nuorisojärjestö "Na Gaeil Óga", Nuoret gaelilaiset, joka pyrki organisoimaan nuoria irlantilaisia riippumattoman iirinkielisyystoiminnan taakse sekä huolehtimaan iirin kielen näkyvyydestä muun muassa Irakin sodan vastaisissa mielenosoituksissa. Näin tarkoitus oli vastustaa iirin kielen huonoa imagoa konservatiivisen nationalismin ja IRA:n terrorismin edustajana.


title: Stádas

text: Kampanja huipentui 24. huhtikuuta 2004 Dublinissa pidettyyn suureen mielenosoitusmarssiin, "An Lá Mór"iin eli Suureen päivään, joka keräsi viisi tuhatta osanottajaa. Marssi päättyi Molesworth Streetille Irlannin parlamentin eteen, missä muun muassa Pádraig Ó Laighin ja Nuorten gaelilaisten puheenjohtaja esiintyivät puhujina.


title: Stádas

text: Useat paikalliset hallintoelimet ja lopulta myös Irlannin parlamentti julistivat tukeaan kampanjalle, ja heinäkuussa 2004 Irlannin hallitus antoi periksi: iirin kielelle haettiin virallista asemaa. 13. kesäkuuta 2005 Euroopan unionin ulkoministerit suostuivat yksimielisesti vaatimukseen. 1. tammikuuta 2007 alkaen iiristä on määrä tulla Euroopan unionin tasaveroinen virallinen kieli.


title: Vapaat taidot

text: Vapaat taidot (joista käytetään myös nimitystä vapaat taiteet), latinaksi "artes liberales", käsittävät antiikin aikana ja sittemmin yleensä koulutuksen historiassa ja erityisesti keskiaikaisissa yliopistoissa opetetut tärkeimmät oppiaineet. Yleensä puhuttiin seitsemästä vapaasta taidosta. Ne jaettiin kahteen ryhmään, "trivium" ja "quadrivium". "Triviumiin" kuuluivat kielioppi, retoriikka ja dialektiikka (tai logiikka). "Quadrivium" koostui aritmetiikan, geometrian, tähtitieteen ja musiikin teorian opinnoista. Nämä taidot muodostivat keskiaikaisen yliopiston opintojen rungon.


title: Vapaat taidot

text: Yleisemmin vapaat taidot merkitsee yleissivistyksen ydintä, niitä oppiaineita, jotka on tarkoitettu tarjoamaan paremminkin yleistiedollisia ja älyllisiä kuin ammatillisia kykyjä. Yhteiskunnan kehityksen myötä vapaisiin taitoihin kuuluvien oppiaineiden joukko on muuttunut.


title: Vapaat taidot

text: Nimitys "vapaa" tarkoitti alun perin vapaille miehille sopivaa, toisin sanoen antiikin ajan tasavaltaisen yhteiskunnan eliitille hyväksi katsottua, yleistä koulutusta. Eliitin ei tarvinnut tehdä varsinaista työtä, minkä takia esimerkiksi arkkitehtuuri ja lääketiede joutuivat pois sen piiristä, sillä ne edellyttivät enemmän ammatillista, suorastaan käsityöläismäistä työskentelyä. Tämän vuoksi vapaiden taiteiden opinnot sisälsivät läpi keskiajan lähinnä antiikin klassikkoja, ja niissä kartettiin johonkin tiettyyn ammattiin valmistavia opintoja. Myöhemmin vapaisiin taiteisiin alettiin lukea humanistisia aineita yleisemminkin.


title: Vapaat taidot

text: Nykyään "vapaa" ymmärretään tässä yhteydessä monesti valistusajalla syntyneessä merkityksessä. Tällöin näiden taitojen ajateltiin vapauttavan mielen poistamalla ennakkoluulot ja epäoikeutetut oletukset. Yhdysvaltalaisissa yliopistoissa vastaava nimitys Liberal Arts tarkoittaa humanistisia ja yleissivistäviä tieteenaloja.


title: Vapaat taidot

text: Dante yhdisti teoksissaan "Jumalainen näytelmä" ja "Il Convivio" seitsemän vapaata taitoa seitsemään tunnettuun astrologiseen planeettaan.


title: Dustin Hoffman

text: Dustin Lee Hoffman (s. 8. elokuuta 1937 Los Angeles, Kalifornia, Yhdysvallat) on yhdysvaltalainen kahdesti Oscar-palkittu näyttelijä ja elokuvaohjaaja. Hänen läpimurtoelokuvansa oli "Miehuuskoe" (1967). Hänet on palkittu parhaan miespääosan Oscarilla elokuvista "Kramer vastaan Kramer" (1979) ja "Sademies" (1988). Hän on ollut myös tuottajana useissa elokuvissa.


title: Dustin Hoffman

text: Hoffman syntyi 8. elokuuta 1937 Los Angelesissa juutalaiseen perheeseen mutta ei saanut uskonnollista kasvatusta. Hänet nimettiin mykkäelokuvanäyttelijä Dustin Farnumin mukaan. Hän kävi Santa Monica City Collegea Kaliforniassa.


title: Dustin Hoffman

text: Hoffman halusi aluksi konserttipianistiksi ja kävi Los Angelesin musiikkikonservatoriota. Lopetettuaan musiikin opiskelun hän alkoi näytellä 19-vuotiaana ja muutti New Yorkiin. Hän opiskeli näyttelemistä metodinäyttelemisen opettaja Lee Strasbergin opissa.


title: Dustin Hoffman

text: Hoffman eli New Yorkissa köyhyysrajan alapuolella 31-vuotiaaksi asti, sillä epätavallisen näköisellä näyttelijällä oli vaikeuksia saada rooleja. Hoffman alkoi lopulta saada pieniä rooleja televisiossa ja Off Broadwaylla. Hän sai Obie-palkinnon eräästä teatteriroolistaan.


title: Dustin Hoffman

text: Hoffmanin ensimmäinen elokuvarooli oli elokuvassa "The Tiger Makes Out" (1967). Menestyselokuva "Miehuuskoe" (1967) oli hänen toinen elokuvansa, ja se nosti Hoffmanin tähdeksi.


title: Dustin Hoffman

text: Hoffmanin menestyselokuvia 1960-luvun lopulla ja 1970-luvulla olivat myös esimerkiksi "Keskiyön cowboy" (1969), "Pieni suuri mies" (1970), "Olkikoirat" (1971), "Lenny" (1974), "Presidentin miehet" (1976) ja "Straight Time" (1978). Ensimmäisen Oscar-palkintonsa Hoffman voitti elokuvasta "Kramer vastaan Kramer" (1979).


title: Dustin Hoffman

text: Hoffman sai jälleen Oscar-ehdokkuuden komediasta "Tootsie – lyömätön lyyli" (1982). Hän esiintyi 1980-luvulla muutaman kerran jälleen myös Broadwaylla. "Kauppamatkustajan kuolema" -näytelmästä ja sen televisiosovituksesta Hoffman voitti Emmyn ja Golden Globen. Hän sai toisen Oscarinsa roolistaan autistisena miehenä elokuvassa "Sademies" (1988).


title: Dustin Hoffman

text: 1990-luvun alussa Hoffman esiintyi useassa suuren budjetin Hollywood-elokuvassa, joiden katsojaluvut jäivät vähäisiksi. Niiden jälkeen hän sai seitsemännen Oscar-ehdokkuutensa roolisuorituksestaan poliittisessa satiirissa "Wag the Dog – häntä heiluttaa koiraa" (1997).


title: Dustin Hoffman

text: Hoffman esiintyi 2000-luvun alussa useassa elokuvassa ja antoi äänensä moneen animaatioelokuvaan. Hän siirtyi televisioon 2010-luvulla ja näytteli muun muassa HBO:n sarjassa "Luck" (2011–2012). Hän on näytellyt edelleen myös teatterielokuvissa.


title: Dustin Hoffman

text: Hoffmanin ensimmäinen elokuvaohjaus oli komedia "Quartet" (2012).


title: Dustin Hoffman

text: Hoffman on ollut kahdesti naimisissa, ensin Anne Byrnen kanssa 1969–1980 ja sen jälkeen Lisa Gottsegenin kanssa. Hänellä on kaksi poikaa ja kolme tytärtä.


title: Dustin Hoffman

text: Hoffman sairastui syöpään vuonna 2013. Hänelle tehtiin onnistunut leikkaus.


title: Dustin Hoffman

text: Hoffman on palkittu parhaan miespääosan Oscarilla kaksi kertaa, vuonna 1979 elokuvasta "Kramer vastaan Kramer" ja vuonna 1988 elokuvasta "Sademies". Voittojensa lisäksi hän on ollut viidesti ehdolla palkinnon saajaksi.


title: Dustin Hoffman

text: Hoffman on voittanut viisi Golden Globe -palkintoa, ensimmäisen vuonna 1968 elokuvasta "Miehuuskoe", toisen vuonna 1980 elokuvasta "Kramer vastaan Kramer", kolmannen vuonna 1983 elokuvasta "Tootsie – lyömätön lyyli", neljännen vuonna 1986 elokuvasta "Kauppamatkustajan kuolema" ja viidennen vuonna 1989 elokuvasta "Sademies". Voittojensa lisäksi Hoffmanilla on kahdeksan Golden Globe -ehdokkuutta.


title: Dustin Hoffman

text: Hoffman on saanut parhaan näyttelijätulokkaan Bafta-palkinnon vuonna 1969 elokuvasta "Miehuuskoe" sekä parhaan näyttelijän Bafta-palkinnon kahdesti, vuonna 1970 elokuvasta "John ja Mary" ja vuonna 1984 elokuvasta "Tootsie – lyömätön lyyli".


title: Dustin Hoffman

text: Hoffmanille myönnettiin Yhdysvaltain elokuvainstituutin elämäntyöpalkinto vuonna 1999.


title: Dustin Hoffman

text: Hoffman on myös saanut muun muassa vuonna 1966 Obie-palkinnon, vuonna 1986 Emmy-palkinnon ja vuonna 2010 Genie-palkinnon.


title: Conradh na Gaeilge

text: Conradh na Gaeilge, englanniksi "Gaelic League", on irlantilainen kansalaisjärjestö, jonka tavoitteena on tehdä iirin kielestä taas laajalti puhuttu ja käytetty kieli Irlannissa. Järjestön perusti vuonna 1893 Dubhghlas de hÍde, josta tuli sittemmin Irlannin presidentti.


title: Conradh na Gaeilge

text: Iirin kielen arvostusta nostamaan oli perustettu erilaisia yhdistyksiä pitkin 1800-lukua, mutta useimmat niistä olivat pyrkineet ennen kaikkea keräämään ja julkaisemaan klassisen iirinkielisen runouden käsikirjoituksia. Conradh na Gaeilgen toiminta-ajatus poikkesi aiemmista järjestöistä siten, että se pyrki edistämään nimenomaan puhuttujen nykymurteiden asemaa. Myös iirinkielistä kouluopetusta vaadittiin alusta saakka, koska englannin kielen ylivaltaa alkeisopetuksessa pidettiin yhtenä tärkeimmistä syistä iirin kielen harvinaistumiseen maaseudulla 1800-luvun loppupuolella. Muuan 1900-luvun alun nuorista iirinkielisyysliikkeen radikaaleista, sittemmin vuoden 1916 Pääsiäiskapinan johtajana teloitettu Patrick Pearse - iiriksi nimeltään "Pádraic Mac Piarais" - kutsuikin englanninkielistä kansakoulua "iirin kielen ja irlantilaisen kulttuurin murhaamiskoneeksi" ("the Murder Machine").


title: Conradh na Gaeilge

text: Conradh na Gaeilge perustettiin englanniksi nimellä "Gaelic League", gaelilainen liitto tai liiga. Aluksi järjestön iirinkieliseksi nimeksi tuli "Leug na Gaedhilge" (nykyisellä oikeinkirjoituksella "Léig na Gaeilge"), mutta sittemmin nimi muutettiin muotoon "Conradh na Gaeilge", joka oikeastaan tarkoittaa pikemminkin iirin kielen liittosopimusta kuin liittoa. Liitto pyrki alusta saakka levittäytymään Dublinista myös maakuntaan, ja uusia haaraosastoja, "craobhacha", luotiin sekä pääkaupunkiin että sen ulkopuolelle. Haaraosastot saivat usein hyvinkin mielikuvituksellisia nimiä, jotka liittyivät tavallisesti iirin kielen ja sen kirjallisuuden historiaan, Irlannin muinaiseen mytologiaan tai sen englantilaisvalloitusta edeltävään maantieteeseen ja aluejakoon.


title: Conradh na Gaeilge

text: Vaikka Conradh na Gaeilge saikin hyvin konservatiivisen maineen - mikä johtui osaltaan siitä, että sen ensimmäisen puheenjohtajan, Dubhghlas de hÍden, täytyi amerikanirlantilaisten rahoittajien mieliksi silittää näiden usein ahdasmielisen katolista sielua myötäkarvaan - sillä oli jonkin verran vastakulttuuripotentiaalia. Erityisesti koulutetuille naisille se tarjosi foorumin, jollaista Englannin alistaman Irlannin viktoriaanishenkisessä yhteiskunnassa ei ollut muualla. Conradh na Gaeilgen kielikursseilla ja luennoilla naiset istuivat tasa-arvoisina samoissa penkeissä miesten kanssa. Tämä oli ennenkuulumatonta ja järkytti ahdasmielisimpiä kirkonmiehiäkin. Toisaalta monet yksittäiset pappismiehet olivat aktiivisesti osallisina järjestön perustamis- ja propagandatyössä, esimerkiksi arvostetun oppikirjan laatinut Eoghan Ó Gramhnaigh, joka menehtyi nuorehkolla iällä tuberkuloosiin vuonna 1899, ja Maynoothin (Maigh Nuad) pappisseminaarin iirin professori Mícheál Ó hÍcí, joka vuosina 1908-1909 kampanjoi niin äänekkäästi seminaarin iirinkielistämisen puolesta, että sai potkut virastaan ja menehtyi yrittäessään epätoivoista oikeustaistelua saadakseen sen takaisin.


title: Conradh na Gaeilge

text: Alkujaan Conradh na Gaeilge oli poliittisesti ja uskonnollisesti puolueeton järjestö, johon protestantit ja unionistit olivat yhtä tervetulleita kuin katoliset ja nationalistit. Protestantteja olivat esimerkiksi liiton julkaisutoiminnasta vastannut Joe Lloyd (Seosamh Laoide) ja puheenjohtaja de hÍde itse. 1910-luvulle tultaessa tilanne kuitenkin muuttui. Iirin eteläisen murteen (Kerryn ja Corkin kreivikunnan murteet) asiaa ajanut, vahvasti nationalistinen haaraosasto "Craobh an Chéitinnigh", joka oli parhaiten organisoitunut pääkaupungin alaosastoista, otti tiukan lahkolaisen kannan protestantteihin. Samalla äärinationalistit havaitsivat Conradh na Gaeilgen sopivaksi solutuskohteeksi. Vuoden 1915 Dundalkin ("Dún Dealgan") liittokokouksessa äärinationalistit miehittivät järjestön uuden hallituksen omilla bulvaaneillaan. Tämä johti mm. de hÍden ja Laoiden eroon liitosta, ja järjestön alkuperäistä tehtävää laiminlyötiinkin pitkälle 1920-luvulle saakka, kun useimmat kieliaktivistit tempautuivat Pääsiäiskapinan, vapaussodan ja sitä seuranneen sisällissodan dramaattisten tapahtumien vauhtiin. Useat liiton johtajat saivat myös surmansa tai joutuivat vankilaan sotien ja yhteenottojen vuosina.


title: Conradh na Gaeilge

text: Sisällissodan jälkeen Conradh na Gaeilge oli poliittisten ristiriitojen repimä ja heikentämä varjo entisestään. Itsenäisessä Irlannissa se ei koskaan saavuttanut yhtä merkittävää asemaa kuin ennen itsenäisyystaistelua. Toisaalta "iirinkielisyysliike" ei ole missään mielessä sama asia kuin Conradh na Gaeilge, jonka syyttäminen byrokraattiseksi ja tehottomaksi on jo varsin vanha vitsi.


title: Mick Mars

text: Mick Mars (oik. Bob Alan Deal, s. 4. toukokuuta 1951) on glam metal -yhtye Mötley Crüen entinen kitaristi.


title: Mick Mars

text: Marsilla on vaikea nivelsairaus, "Ankylosing spondylitis" (selkärankareuma). Hänen kitaransoittonsa ei kärsi siitä, mutta se vaikeuttaa hänen esiintymistään lavalla. Mötley Crüe -kirjassa "The Dirt" Mars totesi, että energinen esiintyminen on hänelle mahdotonta, ja siksi monet kuvittelevat hänen luoneen itselleen tarkoituksella kylmän ja etäisen imagon.


title: Mick Mars

text: Ennen Mötley Crüehun liittymistään Mick Mars muun muassa southern rock -yhtyeessä Spiders and Cowboys. "The Dirtissä" hän mainitsee ensirakkautensa olevan kantrimusiikki.


title: Mick Mars

text: Kun Mötley Crüe konsertoi Helsingissä 7. kesäkuuta 2007, "Ilta-Sanomien" tietojen mukaan Mars tuotiin lavalle pyörätuolilla nivelsairauden vuoksi.


title: Mick Mars

text: Kun Mötley Crüe etsi kitaristia, basisti ja perustaja Nikki Sixx sekä rumpali Tommy Lee näkivät Marsin laatiman lehti-ilmoituksen, jossa luki: "Äänekäs, röyhkeä ja raju kitaristi vapaalla jalalla". Mars pyydettiin yhtyeeseen ensimmäisen koesoiton jälkeen. Yhtyeen löydettyä baarista (Starbucks) laulajakseen Vince Neilin Mötley Crüen klassinen kokoonpano oli valmis ja ensimmäinen levy, "Too Fast For Love" julkaistiinkin omakustanteena vuonna 1981.


title: Mick Mars

text: Mars on Mötley Crüen vanhin jäsen. Hänet tunnetaan jäsenistä rauhallisimpana ja hiljaisimpana. Marsilla on uransa aikana ollut suuria ongelmia alkoholin kanssa.


title: Mick Mars

text: Mars soitti pääasiassa Gibson Les Paulia sekä BC Richin Warlockia Too Fast for Loven ja Shout at the Devilin aikaan. Girls, Girls, Girls- ja Dr. Feelgood -kiertueilla Marsin pääsoittimeksi vaihtuivat Kramerin Stratocaster- ja Telecaster-tyyliset kitarat, mutta sen jälkeen hän on käyttänyt pääasiassa Fender Stratocasteriaan sekä myös muutamia PRS- ja Zemaitis-kitaroita.


title: Mick Mars

text: Mick Marsin soittotyyli perustuu suuresti bluesiin, mutta tämän lisäksi varsinkin nopeissa sooloissa esiintyy paljon pinch harmoniceja. Marsia on myöskin kehuttu taitavaksi säveltäjäksi sekä riffintekijäksi.


title: Nikki Sixx

text: Nikki Sixx (alk. Franklin Carlton Serafino Feranna Jr., s. 11. joulukuuta 1958 San José) on glam metal -yhtye Mötley Crüen perustaja, lauluntekijä ja basisti. Hän on myös nykyään valokuvaaja ja kirjailija. Hän on Eleven Seven Records -levy-yhtiön johtaja.


title: Nikki Sixx

text:
Sixxin isä jätti perheen Nikkin ollessa kolmevuotias. Sillä välin Sixx oli ehtinyt saada sisaren, josta Sixxillä ei ollut paljon tietoa. Ja hänellä oli myös vanhempi sisarpuoli ja vasta monien vuosien jälkeen Sixx sai tietää totuuden sisarestaan, joka oli vaikeasti kehitysvammainen.
Sixxin lapsuus ja nuoruus oli hankala. Äiti ei pystynyt huolehtimaan lapsestaan erityisen hyvin, ja Sixx vietti enimmän aikaa isovanhempiensa kanssa. Nikkin äiti heivasi Sixxin aina isovanhempiensa luo, kun hän löysi uuden miehen. Sixxiä kiusattiin paljon kouluissa, eikä hän löytänyt paikkaa johon sopeutuisi eikä ystäviä joiden kanssa voisi leikkiä. Isovanhemmat muuttivat usein, joten Sixx joutui jatkuvasti uuteen ympäristöön, josta seurasi sopeutumisvaikeuksia. Nikki oli nuorena väkivaltainen ja vihainen ja joutui yleensä koulussa hakemaan hyväksyntää tappelemisella. Nikki kuitenkin viihtyi isovanhempien kasvatuksessa, ja he tukivat Nikkiä kaikessa kuin omaa poikaansa. Teini-iässä Sixx asui vuoden Seattlessa alivuokralaisena monissa asunnoissa ja sillan alla. Hän tuli toimeen myymällä kannabista, kunnes poliisi sai hänet kiinni ja hän joutui lähtemään kaupungista takaisin isovanhempiensa luo.


title: Nikki Sixx

text: Sixx vaihtoi teini-iässä nimensä Frank Ferrana nimeksi Nikki Sixx, koska oli saanut Frank-nimensä isänsä mukaan. Isä oli tätä aiemmin kieltänyt poikansa Nikkin, ja torjunut myös tämän avunpyynnöt.


title: Nikki Sixx

text: Mötley Crüe perustettiin 1981, kun Sixx jätti edellisen yhtyeensä Londonin ja alkoi koota uutta yhtyettä löydettyään ensin Tommy Leen. He alkoivat soittaa bassoa ja rumpuja yhdessä samalla, kun Sixx kaupitteli puhelimitse hehkulamppuja. He näkivät lehdessä Mick Marsin "Äänekäs, röyhkeä ja raju kitaristi vapaalla jalalla" -ilmoituksen ja ottivat tähän yhteyttä. Mars ehdotti laulajaksi Vince Neiliä, jonka kanssa Tommy oli ollut samassa lukiossa, ja näin tämä liittyi yhtyeeseen.


title: Nikki Sixx

text: Sixx käytti 1980-luvulla paljon huumeita ja oli moneen otteeseen kuolla heroiinin yliannostukseen. Hänet on kaksi kertaa todettu jopa kuolleeksi. Nikki kertoo, että hänellä on ollut kuolemanrajakokemuksia. Nikki Sixx on myös kiertänyt kaupunkeja Andy McCoyn kanssa etsiessään huumeita. Andy McCoy oli mukana Lontoossa Nikkin saadessa huumeiden yliannostuksen.


title: Nikki Sixx

text: Myöhemmin Nikki Sixx on vaikuttanut myös yhtyeessä Brides of Destruction. Nikki Sixx on julkaissut vuoden 2007 heinä-elokuussa Yhdysvalloissa kirjan nimeltä "The Heroin Diaries", joka on kirjoitettu Nikki Sixxin vuosien 1986–1987 päiväkirjojen pohjalta. Samanniminen albumi, soundtrack kirjalle, teki Nikkin nykyisen sivuprojektiyhtye .


title: Nikki Sixx

text: Nikki on myös perustanut valokuvausstudion Fanny Farmin ja kirjoittanut kaksi kirjaa, "Heroiinipäiväkirja" ja "Nikki Sixxin maailma".


title: Nikki Sixx

text: Vuonna 2010 Nikki perusti oman radio-ohjelman nimeltä "Sixx Sense". Hänen juontajaparinaan toimii Kerri Kasem.


title: Nikki Sixx

text: Sixx on ollut kaksi kertaa naimisissa, ensin Playboy-malli Brandi Brandtin (1989-1996) ja sitten malli-näyttelijä Donna D’Erricon (1997-2007) kanssa. Sixxillä on Brandtin kanssa kolme lasta, Gunner s. 1991, Storm s.1994 ja Decker s. 1995. D’Erricon kanssa hänellä on lapsi Frankie-Jean s. 2001, jonka Sixx nimesi annettuaan viimein anteeksi isälleen.


title: Nikki Sixx

text: Nikki Sixx tapasi Playboyn Playmate-tytön vuodelta 1995 ja entisen Baywatch-näyttelijä D’Erricon Mötley-rumpali Tommy Leen tuolloisen tyttöystävän Pamela Andersonin järjestämillä sokkotreffeillä (MTV:n Blind Date -ohjelmassa). Pariskunta avioitui joulukuussa 1996. Avioero pantiin vireille keväällä 2006, ja ero astui voiman 2007. Sixx ja D’Errico ovat avioeron jälkeen jakaneet omaisuuttaan oikeuden kautta.


title: Nikki Sixx

text: Sixx ja D’Errico käyttivät liittonsa aikana huumeita, ja se sekä D’Erricon tuhlaileva elämäntyyli aiheuttivat ongelmia. Eron yhteydessä Sixx sai tietää salattuja asioita ex-vaimonsa menneisyydestä. Donna D’Errico oli työskennellyt stripparina Teksasissa ja Las Vegasissa. Sixx kertoi eräässä haastattelussa olevansa erittäin järkyttynyt, sillä hänellä ei ollut aavistusta myöskään D’Erricon harjoittamasta prostituutiosta. Pariskunta on sopinut lapsen huoltajuudesta, ja nykyään Nikki on yksinhuoltajaisä.


title: Nikki Sixx

text: Nikki on seurustellut Hollywood-tatuoija Kat Von D:n kanssa keväästä 2008 aina tammikuuhun 2010 asti. Nikki meni 16. maaliskuuta 2014 naimisiin kahden vuoden seurustelun jälkeen Courtney Binghamin kanssa, joka nyt odottaa ensimmäistä lastaan, jonka on määrä syntyä alkukesästä 2019.


title: Nikki Sixx

text: Vuonna 2012 ilmestyi Nikki Sixxin kirja "Nikki Sixxin Maailma" (engl. This is gonna hurt. Music, Photography, and Life through the distorted Lens of Nikki Sixx, Like Kustannus).


title: Tommy Lee

text: Tommy Lee (oikealta nimeltään Thomas Lee Bass s. 3. lokakuuta 1962 Ateena, Kreikka) on yhdysvaltalainen muusikko ja glam metal -yhtye Mötley Crüen rumpali ja perustajajäsen. Hän on vaikuttanut myös yhtyeissä Rock Star Supernova ja Methods of Mayhem.


title: Tommy Lee

text:
Tommyn kreikkalainen äiti Vassilikki Papadimitriou ja amerikkalainen isä, David Lee Thomas, menivät naimisiin jo viisi päivää tapaamisensa jälkeen. Tällöin Tommyn vanhemmat eivät osanneet puhua toistensa kieliä, vaan kommunikoivat lähinnä piirtelemällä. Heti Tommyn syntymän jälkeen perhe muutti Ateenasta Covinaan, Los Angelesin lähiöön.
Tommyn suhde rumpuihin alkoi jo kolmen vanhana; hän alkoi rummutella kattiloita ja patoja lusikoilla ja veitsillä, yrittäen saada aikaiseksi mahdollisimman paljon meteliä. Vanhemmat ostivat hänelle omat rummut. Sittemmin Tommy alkoi soittaa haitaria, pianoa ja kitaraa. Lopulta hän vaihtoi takaisin rumpuihin.


title: Tommy Lee

text:
Tommy tutustui Nikki Sixxiin ja päättivät perustaa bändin. Näihin aikoihin Tommy vaihtoi nimensä Tommy Leeksi ja sai myös lempinimen T-Bone, viitaten hänen fyysisiin ominaisuuksiinsa.
Lee ja Sixx löysivät Mick Marsin käsiinsä lehti-ilmoituksen kautta. Vuonna 1981 Tommyn ollessa 19-vuotias perustettiin Mötley Crüe. Kokeiltuaan erilaisia laulajia bändiin, Nikki, Mick ja Tommy olivat yksimielisiä Vincen paikasta heti jamitellessaan hänen kanssaan hetken.
Mötley Crüe sai nopeasti vahvan fanijoukon ja he julkaisivat debyyttialbuminsa, "Too Fast For Love"n vuonna 1981, heidän itsenäisellä "levy-yhtiöllään", Leathür Recordsilla. Hieman julkaisun jälkeen Elektra Recods päätti kiinnittää bändin ja julkaista uudestaan albumin "Too Fast For Love" vuonna 1982.
Tämän jälkeen bändi julkaisi menestyneitä albumeita - 1983 "Shout At The Devil", 1985 "Theatre Of Pain" ja 1987 "Girls, Girls Girls". Suurin menestys oli kuitenkin vuoden 1989 "Dr. Feelgood", joka nosti Mötley Crüen yhdeksi vuosikymmenen suurimmista rockyhtyeistä. Lee muistettiin Girls Girls Girls - aikaisesta eräänlaisesta pyörivästä rumputelineestä. Tämä mahdollisti Tommyn unen, jossa hän soitti rumpuja ylösalaisin.
Bändi nousi monesti otsikoihin huonolla käytöksellään, röyhkeällä asenteellaan ja päihdeongelmillaan.
Mötley Crüe kärsi 90-luvulla bändin sisäisistä ongelmista. Lopulta Tommy erosi bändistä vuonna 1999. Ainakin yksi syy oli, ettei hän tullut toimeen Vincen kanssa.
Vuonna 2004 hän hyppäsi takaisin bändiin, ja vuonna 2001 julkaistiin kirja "The Dirt", joka on julkaistu Suomessa nimellä "Mötley Crüe, the dirt - Törkytehdas". Se sisältää Mötley Crüen tarinan alusta asti heidän itsensä kertomana.
Vuoden 2007 lopussa Tommy Lee ilmoitti eroavansa Mötley Crüesta, mutta tuli takaisin pari päivää myöhemmin. 8. marraskuuta 2007 Lee erosi taas ja Nikki Sixx varmisti tiedon Tommy Leen eroamisesta Mötley Crue-yhtyeestä.
Nikki Sixx, Mick Mars ja Vince Neil haastoivat Tommyn manageri Carl Stubnerin oikeuteen rahallisten epäselvyyksien johdosta. Sixx kertoi LondonPaper-lehdelle, että Lee on todellakin ulkona bändistä.
Haastattelussa Lee vastasi tähän lopettavansa.
Lee kertoi samaisessa haastattelussa oltuaan onnekas saadessaan olla osa Mötley Crüen comeback-kiertuetta, mutta myös bändin ulkopuolisia projekteja vuosien varrella.
Vince kuitenkin myöhemmin taas hämmensi sanomalla, ettei Tommy ole virallisesti eronnut.


title: Tommy Lee

text:
Vuonna 1999 Lee perusti bändin Methods Of Mayhem. Bändi julkaisi samana vuonna esikoisalbuminsa, jota seurasi kiertue. Tommy on sanonut kirjoittaneensa suurimman osan kappaleista vankilassa ollessaan. Methods Of Mayhem hajosi syksyllä 2000, mutta Lee perusti bändin uudestaan vuonna 2009, jolloin hän ilmoitti, että he alkavat työstää uutta materiaalia maaliskuussa 2009.
Leen ensimmäinen sooloalbumi Never Dull a Moment ilmestyi vuonna 2002. Vuonna 2005 Tommy julkaisi uuden soololevyn, .
Tommy julkaisi Rock Star Supernovan kanssa albumin vuonna 2006, mutta sittemmin Lee on pitänyt taukoa halutessaan keskittyä Mötley Crüehun uuden levyn ja kiertueiden takia.


title: Tommy Lee

text: Tommysta on julkaistu kirja nimeltään Tommyland. Kirjaa ei ole vielä käännetty suomeksi.


title: Tommy Lee

text: Leen ensimmäinen avioliitto oli Elaine Irwin Bergenin kanssa, mutta he kuitenkin erosivat jo kuukauden päästä naimisiinmenosta vuonna 1984. Kahden vuoden päästä Tommy avioitui Heather Locklearin kanssa. Avioliitto päättyi vuonna 1993. Eron jälkeen hän seurusteli malli/näyttelijä Bobbie Brownin kanssa, mutta suhde päättyi Bobbien huumeongelmiin.


title: Tommy Lee

text:
Vuonna 1995 Lee tapasi Pamela Andersonin ja he menivät naimisiin tunnettuaan vasta 95 tuntia. Pariskunta oli paljon esillä mediassa ja he päätyivät monesti otsikoihin. Heidän kuvaamansa kotiseksivideo varastettiin ja se päätyi internetiin. Heillä oli myös suhteen loppuvaiheessa paljon riitoja. Yhden riidan seurauksena oli Tommyn pidätys, jolloin hän joutui vankilaan. Vankilassa hänellä ei ollut helppoa; muut vangit puolustivat Pamelaa niin paljon, että Tommy tunsi itsensä uhatuksi. Pari jatkoi suhdetta vielä avioeron ja Tommyn päästyä vankilasta, mutta erosivat taas pian.
Pamelan ja Tommyn suhteesta on huhuttu vielä tänäkin päivänä. Pamela on paljastanut medialle, että heillä oli seksisuhde vielä avioeron jälkeenkin. He ovat edelleen läheisiä.
Leellä ja Andersonilla on kaksi yhteistä lasta, Brandon Thomas ja Dylan Jagger.


title: Tommy Lee

text: Tommy on 2000-luvulla yhdistetty muihinkin naisiin, kuin Andersoniin, viimeisimpänä muun muassa Daisy De La Hoyaan ja Sofia Toufaan.


title: Tommy Lee

text: Lee on valittu SoCal Cleanse Detox-terveystuotteen käyttäjien mukaan epäterveellisimmäksi mieheksi Amerikassa.


title: Maurit

text: Maurit olivat alun perin muinaisen Mauretanian alueella elänyt kansa. Myöhemmin nimitystä alettiin käyttää Maghrebia asuttaneista alkuperäisten maurien ja arabien islaminuskoon kääntyneistä jälkeläisistä. 700-luvulla maurit valloittivat suurimman osan Iberian niemimaasta perustivat Al-Andalus -nimisen valtakunnan ja vaikuttivat vuosisatojen kuluessa merkittävästi espanjalaiseen ja portugalilaiseen kulttuuriin aina vuoteen 1492 asti. Espanjalaisissa ja portugalilaisissa paikannimissä ja sanoissa usein esiintyvä alkuliite "al" on arabian kielen määräinen artikkeli. Näin ollen Espanjan ja Portugalin karttaa ja sanakirjaa tarkastellessa näkee, missä maurien valta on ollut merkittävää.


title: Maurit

text: Nykyisin maureiksi nimitetään lähinnä berbereihin ja negrideihin sekoittuneita Mauritanian arabeja.


title: Maurit

text: Korsikan ja Sardinian lipuissa on kuvattuna maurisoturin profiili.


title: Mauri

text: Mauri voi tarkoittaa ainakin seuraavia:


title: Timo Tolkki

text: Timo Tapio Tolkki (s. 3. maaliskuuta 1966 Nurmijärvi) on suomalainen muusikko ja musiikkituottaja.


title: Timo Tolkki

text: Tolkki aloitti kitaransoiton 7-vuotiaana. Nuorena hän harjoitteli kitaransoittoa jopa 8 tuntia päivässä.


title: Timo Tolkki

text: Tolkki tunnettiin aiemmin power metal -yhtye Stratovariuksen kitaristina ja pääasiallisena lauluntekijänä. Yhtyeen kolmella ensimmäisellä albumilla hän toimi myös laulajana ja albumilla "Twilight Time" hän soitti myös bassoa. Hän soitti myös suurimman osan "Dreamspace"-albumin basso-osuuksista ennen kuin Jari Kainulainen liittyi yhtyeeseen. Hän perusti uuden yhtyeen Revolution Renaissance vuonna 2008 irtaannuttuaan Stratovariuksesta. Yhtyeen ensilevyn musiikki perustui Tolkin alun perin Stratovariukselle tekemiin kappaleisiin. Vuonna 2008 julkaistiin myös Tolkin rockoopperan "Saana – Warrior of Light" ensimmäinen osa "Journey to Crystal Island". Albumilla laulavat yhdysvaltalainen Jennifer Sowles ja suomalainen Heikki Pöyhiä (Twilightning). Soololevyjen jälkeen Tolkki soitti power metal -superbändissä Symfonia, joka kuitenkin lopetti toimintansa vuonna 2011. Sen jälkeen hän on työskennellyt ""Timo Tolkki's Avalon"" rockooppera-projektinsa parissa, julkaisten vuonna 2013 albumin "The Land of New Hope". Albumilla vierailevat mm. Elize Ryd, Tony Kakko, Jens Johansson ja Sharon den Adel.


title: Timo Tolkki

text: Muiden projektiensa ohella Tolkki on julkaissut kaksi sooloalbumia sekä miksannut ja tuottanut useiden muiden yhtyeiden musiikkia. Hän on myös vieraillut Edguyn, Avantasian, Thunderstonen ja Gimmelin albumeilla sekä suomalaisia metallimusiikin kitaristeja yhteen kokoavalla "Guitar Heroes" -albumilla. Vuoden 2007 "Idolsin" voittajan Ari Koivusen esikoisalbumilla "Fuel for the Fire" on Tolkin säveltämä kappale ”Angels Are Calling”.


title: Timo Tolkki

text: Tolkin omaelämäkerta "Hymni Elämälle - Entr'acte" oli tarkoitus julkaista 2. marraskuuta 2009. Tosin 5. marraskuuta 2009 hän ilmoitti, että kirjan käännöstyö on vielä kesken. Maaliskuussa 2010 hän kertoi, ettei kirjaa tulla julkaisemaan, sillä hän ei halunnut herättää negatiivisia tunteita kirjoituksillaan Stratovariuksen jäsenistä.


title: Timo Tolkki

text: Tolkki on käyttänyt ESP- ja Fender Jeff Beck Stratocaster -kitaroita. Lokakuussa 2009 hän ilmoitti saavansa uudet kitarat Ibanezilta.


title: Timo Tolkki

text: Tolkki käyttää joissakin sooloissaan nopeaa alternate pickingiä ja jonkin verran sweep picking -tekniikkaa. Tolkki virittää kitaransa Es-vireeseen.


title: Ford Mustang

text: Ford Mustang on Fordin vuodesta 1964 lähtien valmistama automalli. Ensimmäinen Mustang perustui toisen sukupolven Ford Falconin compact-luokan pohjalevyyn. Malli esiteltiin huhtikuun 17. päivänä vuonna 1964, tarkoituksena aloittaa tuotanto mallivuoden 1965 autoilla saman vuoden syksyllä, ajoneuvoteollisuuden yleisen käytännön mukaisesti. Valtaisan kysynnän vuoksi auton valmistus jouduttiin aloittamaan kuitenkin viisi kuukautta etuajassa ja tämän vuoksi ensimmäisiä Mustangeja usein kutsutaan 1964½-vuosimallisiksi.


title: Ford Mustang

text: Ford Mustang on eräs valmistajansa menestyksekkäimpiä mallisarjoja ja markkinoille tultuaan se loi Yhdysvalloissa kokonaan uuden henkilöautoluokan, pony car -autot. Mustangit alkoivat hyvin nopeasti saada lisää voimaa, mutta myös kokoa ja painoa, kunnes vuosimallien 1971–1973 kohdalla saavutettiin eräs lakipiste. Mallivuodelle 1974 Mustang palasi lähemmäs alkuperäistä kokoaan ja konseptiaan. Tämän jälkeen malli on pysynyt omassa kokoluokassaan, luonnollisesti henkilöautojen yleinen koon kasvu on näkynyt myös Mustangien mitoissa.


title: Ford Mustang

text: 2000- ja 2010-luvuilla jotkin Mustangin myötä syntyneet kilpailevat mallit ovat kokeneet uudelleensyntymän, mutta alkuperäisistä pony car -malleista ainoastaan Mustangin valmistus on jatkunut keskeytyksettä yli viiden vuosikymmenen ajan. Vuodelle 2015 esiteltiin mallin kuudes sukupolvi.


title: Ford Mustang

text: Mustangin juuret juontavat 1950-luvun loppuun, tilanteeseen jolloin alkuperäinen kaksipaikkainen Ford Thunderbird kasvoi ulos konseptistaan. Vuonna 1958 markkinoille tuotu toisen sukupolven Thunderbird oli kasvatettu suurempikokoisemmaksi ja hyvin varustelluksi neljän hengen personal luxury car -autoksi, joka oli Fordille hyvin myyvä malli. Kolikon kääntöpuolena oli, että Ford-dealerit menettivät sellaisen mallin, joka kiinnosti ja veti väkeä sisään näyttelytiloihin siitä asiakasryhmästä, joka lopulta kuitenkin osti itselleen tavallisen arkikulkineen.


title: Ford Mustang

text: Fordin suunnitelmat korvaavan mallin löytämiseksi saivat lisäpontta, kun Chevrolet toi vuonna 1960 markkinoille kohtalaiseen suosioon nousseen Corvair-mallisarjansa. Vaikka Corvair oli suunniteltu edullisen hintaluokan kansanautoksi, sen "Club Coupé" -mallien ohella paremmin varusteltua ja urheilullisempaa "Monza"-versiota myytiin vuonna 1961 noin 144 000 autoa.


title: Ford Mustang

text: Corvair Monzan myötä erillisistuimet ja lattialle sijoitetut vaihteenvalitsimet aloittivat suuntauksen, jossa nämä ominaisuudet alkoivat näkyä urheilullisten mallien lisäksi myös muiden kokoluokkien malleissa, compact car -autoista täysikokoisiin full-size-malleihin. Ford vastasi haasteeseen Falcon "Futura" ja "Futura Sprint" -malleilla. Muita malleja samassa sarjassa olivat Chryslerin Plymouth Valiant Signet ja Dodge Dart GT, AMC:n Rambler American -perustaiset "440-H" ja "Rogue" sekä Studebakerin Lark Daytona. Muita 1960-luvun alussa markkinoilla olleita, erillisistuimia tarjonneita, "compact car" -luokan malleja olivat mm. Mercury Comet S-22, Oldsmobile F-85 ja Cutlass, Buick Special ja Skylark sekä Pontiac Tempest ja LeMans. Usein nämä urheilullisemmat mallit oli varustettu samalla taloudellisella rivikuutosella kuin arkisemmat sisarmallinsa, mutta joissain tapauksissa niihin oli mahdollista valita optiolistalta voimakkaampi V8-moottori ja neliportainen manuaalivaihteisto ja keskikonsoli etuistuimien väliin.


title: Ford Mustang

text: Vaikka amerikkalainen autoteollisuus ja myös kuluttajat suosivat konventionaalista tekniikkaa, 1960-luvun alun urheilullisten kompakti-luokan autojen konehuoneeseen oli tarjolla myös valtavirrasta poikkeavia ratkaisuja. Vuosimallien 1962 - 66 "Corvair Monza Spyder / Corsa" -mallien kuusisylinterinen, ilmajäähdytteinen, taakse asennettu bokserimoottori sai lisäpotkua turboahtimesta, vuosimallien 1962 - 63 "Oldsmobile Jetfiren" konehuoneesta löytyi alumiinilohkoinen, turboahdettu ja polttoaineen suihkutuksella varustettu V8, vuosimallien 1961 - 63 "Pontiac Tempest Le Mans" -mallin voimanlähteenä toimi 194,5 kuutiotuuman (3,2 l) rivinelonen, jonka pystyi tilaamaan myös kaksi- tai nelikurkkuisella kaasuttimella. Tempest-mallisarjan vaihteisto oli sijoitettu taka-akselin yhteyteen. "Tempest"-malliston toista äärilaitaa edusti vuonna 1963 tarjolla ollut 326-kuutiotuumainen (5,3 l) V8, joka antoi tehoa 260 bhp


title: Ford Mustang

text: Luonnollisesti nämä erikoismallit olivat hintavia, ja edullisimmillaankin urheilulliset mallit edustivat mallisarjansa kärkeä, kaksiovisilla hardtop- tai avokoreilla toteutettuina. Näihin aikoihin suuret ikäluokat olivat 20 ikävuoden tienoilla ja valtaosalla oli vakituinen tulonlähde. Ford-divisioonan silloisen johtajan Lee Iacoccan teettämän markkinatutkimuksen mukaan tämän ryhmän keskuudessa oli viehtymystä nuorekkaisiin malleihin, jotka eivät olisi ainoastaan perhe-sedanien kalliimpia muunnoksia. Iacoccan näkemyksen mukaan markkinoilla olisi potentiaalinen ostajakunta urheilulliselle ja samalla kohtuuhintaiselle mallille ja tähän saumaan Ford kehitti täsmäaseekseen Mustangin. Mallille oli kaavailtu noin 100 000 auton vuosimyyntiä, mutta nämä lukemat pyyhittiin pöydältä heti auton esittelypäivänä, huhtikuun 17. vuonna 1964. Ford-dealerit ottivat vastaan 22 000 auton tilaukset heti mallin julkaisupäivänä ja tämä pakotti Fordin aloittamaan auton valmistuksen viisi kuukautta etuajassa. Ensimmäisen ja siis 18 kuukautta käsittäneen 1965-mallivuoden autoja myytiin 618 812 kappaletta. Legenda oli syntynyt.


title: Ford Mustang

text: Ensimmäinen Mustang esiteltiin huhtikuussa vuonna 1964. Kustannusten pienentämiseksi Mustangissa käytettiin tekniikkaa, joka oli ennestään käytössä Falcon- ja Fairlane-malleissa. Alkuperäistä mallia valmistettiin vain viiden kuukauden ajan, jonka jälkeen se sai osakseen hieman muutoksia ”viralliselle” mallivuodelleen 1965. Vuoden 1964 alkusarjan autoja on äkkiseltään vaikea erottaa myöhemmistä, mutta eräs selkeä tunniste (mikäli auto on alkuperäiskunnossa) on laturi. Vuonna 1964 valmistuneissa autoissa on tasavirtalaturi, kun taas mallivuoden 1965 autot (siis myös vuoden 1964 puolella valmistuneet) on varustettu vaihtovirtalaturilla.


title: Ford Mustang

text: Uudistettu Mustang oli kooltaan aiempaa suurempi. Malli sai kasvojenkohotuksen, jonka yhteydessä maski muutettiin syvemmäksi ja takapeili ja takavalot saivat koveran muodon. Malli sai vakiovarusteekseen mm. kaksipiirisen, varoitusvalolla varustetun jarrujärjestelmän, hätävilkut, onnettomuustilanteissa vähemmän vammoja aiheuttavat, kasaanpainuvat ovien kyynärnojat ja ohjauspyörän keskiön. Mallivuodelle '67 kojetaulu ja mittaristo oli täysin uusittu.


title: Ford Mustang

text: Mallivuoden 1969 uudistus antoi Mustangille lisää pituutta ja leveyttä, samalla luonnollisesti auton omapaino kasvoi. Amerikkalaisten autonvalmistajien välinen hevosvoimasota riehui kuumimmillaan. Sen myötä Mustangista oli tarjolla erilaisia tehoversioita, joita olivat "Mach 1", "Boss 302" ja "Boss 429". Voimaa ja vauhtia arvostaville oli tarjolla myös "GT", jota kaupattiin lauseella "Like it was built for Parnelli". Tällä viitattiin kuuluisaan amerikkalaiseen kilpa-ajajaan ”Parnelli” Jonesiin. Samalla mallia haluttiin myydä myös "personal luxury" -tyyliä arvostaville asiakkaille, joille oli tarjolla luksusversio "Grandé". Mustang oli muutamassa vuodessa liukunut kauas alkuperäisestä konseptistaan.


title: Ford Mustang

text: Vuonna 1971 Mustang oli kasvanut kokonsa puolesta huippuunsa. Malli oli pidempi, leveämpi ja painavampi kuin koskaan aiemmin ja koskaan tämän jälkeen. Hevosvoimasodan huuma oli USA:n liittovaltion säädösten ja muskeliautojen kohonneiden vakuutusmaksujen myötä kääntymässä krapulaksi. Vuonna 1972 muskelimoottorit olivat lopullisesti menneisyyttä, samalla eräs aikakausi Mustangin ja amerikkalaisen autoteollisuuden tarinassa olivat tulleet päätökseen.


title: Ford Mustang

text: Uusi entistä pienempi Mustang esiteltiin 1973. Valmistus alkoi 1973, ensimmäinen uuden korin malli oli 1974 vuosimalli. Ensimmäisenä vuonna ei ollut tarjolla V8-moottoria, myöhemmin se tuli moottorivalikoimaan. V6 perustui Euroopan Fordin Kölnin V6-moottoriin. Mustangin rivinelonen oli Amerikan Fordin ensimmäinen uusi R4-moottori sitten vuoden 1934.


title: Ford Mustang

text: Kolmannen sukupolven Mustang jakaantuu ulkonäkönsä puolesta kahteen eri korimalliin. Mallivuosina 1979–1986 valmistetut autot ovat keulaltaan kiilamaisia ja varustettu neliskanttisilla tuplavaloilla. Mallivuosien 1987 – 1993 autot ovat muodoiltaan pyöreälinjaisempia ja myös keulan ilme poikkeaa aiemmasta täysin. Vuosimallin 1987 edullisin versio, "Mustang LX" 2,3-litraisella rivinelosella, sai vakiovarusteekseen polttoaineen sähkötoimisen monipisteruiskun "(EFI, electronic fuel injection).


title: Ford Mustang

text: Syksyllä 1993 esiteltiin seuraavan mallivuoden Mustang, joka oli saanut osakseen suurimmat muutokset liki viiteentoista vuoteen. Uusien mutojen takana ollut designeri Patrick Schiavone oli sisällyttänyt mallin piirteisiin monia elementtejä aikaisempien vuosikertojen Mustangeista. Vuosimallin 1999, ja Fordin "New Edge" -designin myötä, korin muodot muuttuivat terävemmin linjoin piirretyiksi.


title: Ford Mustang

text: Viidennen sukupolven malli (coupe ja cabrio) esiteltiin ensimmäisen kerran Detroitin autonäyttelyssä tammikuussa 2003. Markkinoille coupe-malli tuli syyskuussa 2004. Muotoilussa palattiin takaisin alkuperäisen, 1960-luvulla esitellyn, Mustangin ideaan. Perusmallissa on 4-litrainen V6 tai 4,6-litrainen V8. Convertible esiteltiin Los Angelesin autonäyttelyssä vuonna 2005.


title: Ford Mustang

text: Uusi, maailmanlaajuisille markkinoille suunnattu kuudennen sukupolven Mustang, sai Euroopan debyyttinsä Pariisin autonäyttelyssä syksyllä 2014. Kyseessä on ensimmäinen Euroopassa virallisten tuontiohjelmien puitteissa myyntiin tuleva Mustang, mallin oltua tuotannossa jo yli 50 vuotta. Euroopan markkinoille kuudennen sukupolven Mustang tuli vuoden 2015 aikana. Euroopassa uuteen Ford Mustangiin on saatavana moottoreita aina 5,0-litraisesta V8-moottorista täysin uuteen, polttoainetaloudelliseen, 2,3-litraiseen EcoBoost-moottoriin.


title: Reverend Bizarre

text: Reverend Bizarre oli Lohjalla vuonna 1995 perustettu doom metal -yhtye.


title: Reverend Bizarre

text:
Reverend Bizarren debyytti "In the Rectory of the Bizarre Reverend" oli ensimmäinen Suomessa julkaistu täyspitkä doom metal -levy, ainakin mikäli Thergothonin, Unholyn ja Skepticismin 90-luvun alkupuolelle painottuvaa hyvin avantgardistista tuotantoa ei lasketa doom metalliksi. Black Sabbathin, Saint Vitusin, Pentagramin ja Candlemassin viitoittamaa tietä kulkeva yhtye oli tunnettu tinkimättömästä genreuskollisuudestaan, mutta myös tavastaan hämmentää ja johtaa kuulijoitaan harhaan. Yhtyeen "helposti lähestyttävältä" toiselta albumilta "II: Crush the Insects" julkaistu single "Slave of Satan" nousi ilmestyessään Suomen singlelistan kakkoseksi. Yhtyeen listamenestystä ja siitä seurannutta radiosoittoa pidettiin poikkeuksellisena erityisesti siksi, että singlellä oli mittaa peräti 21 minuuttia. Reverend Bizarre esitti viimeisen livekeikkansa Turussa joulukuussa 2006 ja lopetti toimintansa kokonaan julkaistuaan sitä ennen vielä yhden täyspitkän albumin 8. elokuuta 2007. Reverend Bizarren 30. toukokuuta 2007 julkaistu 16-minuuttinen single "Teutonic Witch" nousi ilmestyessään suoraan Suomen singlelistan ykköseksi. Albumi "" nousi ilmestyttyään Suomen albumilistan kuudenneksi.
Albert Witchfinderin alkuperäisen suunnitelman mukaan Reverend Bizarre olisi lopettanut toimintansa vuonna 2009 julkaistuaan viisi albumia, mutta yhtye ilmoitti vuonna 2006 lopettavansa toimintansa ja julkaisevansa vielä yhden albumin, vuonna 2007 ilmestyneen "in". Peter Vicar jatkoi eteenpäin yhtyeensä Lord Vicarin voimin.


title: W-VHS

text: W-VHS on JVC:n kehittämä korkeatarkkuuksinen analoginen videonauhaformaatti.


title: W-VHS

text: W-VHS:n tallennusmedia on puolen tuuman magneettinen ja metallinen nauha, joka on samankokoisessa kotelossa kuin VHS. Nauhaa voidaan käyttää MUSE-enkoodatun videon – resoluutiona 1125 juovaa – kahden yhtäaikaisen tavallisen tarkkuuden NTSC-signaalin tai monen tunnin NTSC-lähetyksen tallentamiseen. Video tallennetaan nauhalle komponenttimuodossa. Ääni tallennetaan VHS HiFinä tai S-VHS Digital Audio -formaatissa.


title: Lemmings

text: Lemmings on DMA Designin kehittämä ja Psygnosisin julkaisema pulmapeli, joka on julkaistu alun perin Amigalle vuonna . Peli on myöhemmin käännetty lukuisille eri laitteille. Pelissä on tarkoitus pelastaa ruudulla kävelevät sopulilaumat antamalla näille komentoja.


title: Lemmings

text: Aikanaan Lemmings aiheutti ilmestyessään varsinaisen ilmiön. Peli sai monissa Amiga-lehdissä arvostelijoilta maksimipisteet ja se käännettiin pian Atari ST:lle ja PC:lle. Pelikonsolien käännökset seurasivat pian perässä, vaikka peliä on hankalampi pelata ilman hiirtä.


title: Lemmings

text:
Pelin idea oli omaperäinen. Pelin alkaessa kuuluu huuto "Let's go!", ja ruudulla näkyvästä luukusta alkaa pudota tasaiseen tahtiin pieniä ihmismäisiä hahmoja. Sana "Lemmings" tarkoittaa suomeksi "sopulit". Hahmoilla ei kuitenkaan ole muuta yhteistä sopuleiden kanssa, paitsi että ne ajautuvat helposti suurissa joukoissa kuolemaan, kuten sopuleiden uskotaan (virheellisesti) käyttäytyvän. Pelialueelta löytyy aloituspaikan lisäksi maali (jonkinlainen suuaukko johonkin toiseen paikkaan), jonne sopulit pitää saada.
Sopuleja komennetaan erilaisilla käskyillä, jotka ovat


title: Lemmings

text: Komentoja on käytössä rajattu määrä, joka vaihtelee eri kentissä, ja yksi komento kohdistetaan aina yhdelle hahmolle kerrallaan. Kiipeämisen ja sateenvarjon komennot säilyvät hahmolla läpi kentän, mutta muut komennot ovat kertakäyttöisiä. Itsensä räjäyttäminen tappaa hahmon, mutta räjähdys toimii kaivamisen tavoin, mikä voi olla hyödyllistä. Tien tukkijat taas estävät muiden hahmojen kulun ja saavat ne kääntämään suuntaa seinän tavoin, joten tukkija laitetaan usein rotkon reunalle tai muuten vain kääntämään hahmojen suunta. Kiipeämiseen ja sateenvarjoon tarvittavia komentoja on käytössä yleensä vain muutamia, joten monissa kentissä lähetetään muutama yksilö kiipeämään jonnekin, mistä käsin sitten kaivetaan reitti muille hahmoille kuljettavaksi. Sopulit kuolevat, jos ne putoavat liian korkealta, kävelevät johonkin ansaan, putoavat veteen, vihreään myrkkyyn tai laavaan tai putoavat pelialueelta ulos.


title: Lemmings

text: Eri kentissä on annettu jokin tietty prosenttiluku, josta näkee kuinka monta sopulia kentässä pitää pelastaa kentän läpäisemiseksi. Sopulien kokonaismäärä on yleensä sata, ja ne putoilevat tasaiseen tahtiin yhdestä aukosta pelialueelle. Ohjauspaneelista voi myös räjäyttää kaikki sopulit kerralla, jos peli epäonnistuu. Pelissä on 120 kenttää, jotka on jaettu neljään vaikeustasoon. Kentät eivät mahdu näytölle, vaan ruutua voi vierittää eri suuntiin hiirellä.


title: Lemmings

text: Pelissä on myös mahdollisuus kaksinpeliin, johon alkuperäisessä Amiga-versiossa vaaditaan kaksi hiirtä (ST-käännöksessä toisella pelaajalla on joystick, useimmista käännöksistä kaksinpeli puuttuu kokonaan). Kaksinpelissä ruudulle putoaa kahden värisiä hahmoja kahdesta luukusta. Ruutu on jaettu kahtia, ja kummillakin pelaajilla on oma ikkunansa kentälle sekä oma ohjauspaneelinsa. Kaksinpelissä kilpaillaan siitä, kumpi saa pelastettua enemmän hahmoja. Kummallakin pelaajalla on oma pelastuspaikkansa, jonne on tarkoitus ohjata sekä omat, että vastustajan hahmot. Toiselle pelaajalle voi tehdä jäynää sotkemalla hänen hahmojensa reitin omia hahmoja käyttämällä.


title: Lemmings

text: Lemmingsin kentät voidaan jakaa kolmeen erilaiseen arkkityyppiin: "Endurance"-tyyppiset kentät ovat pitkiä, mutteivat älyllisesti usein kovinkaan haastavia. Aikaa ja työkaluja on yleensä tarjolla runsaasti, eikä vaadittava pelastusprosentti ole korkea. Hyviä esimerkkejä endurance-tyypin kentästä on Lemmings 1; Taxing 14 'Hunt the nessy' ja Mayhem 1 'Steel works'. Toisena päätyyppinä voidaan pitää "puzzle"-kenttiä, jotka yleensä ovat lyhyitä, mutta älyllisesti haastavampia. Esimerkkinä Lemmings 1; Mayhem 20 'No added coulours lemming' ja 13 'The great lemming capers', sekä useat Oh No! More Lemmingsin tasot. Kolmanneksi tyypiksi voidaan laskea "precision", eli tarkkuus-tyypin kenttiä, joissa työkaluvalikoima ja aika on yleensä erittäin rajoitettu ja vaadittava pelastusprosentti korkea. Kenttien läpäisyyn vaaditaan toisinaan mm. siltojen rakentamista pikselin tarkkuudella, tiettyjen toimintojen erittäin tarkkaa ajoittamista tai useiden lemmingisien kontrollointia yhtaikaisesti. Esimerkkejä tarkkuus-tyypin tasoista ovat Lemmings 1:n Mayhemin 16 'Just a minute', sekä 1994 Holiday lemmingsin Hail 5 'Get the point'.


title: Lemmings

text: Kaikki kentät eivät kuitenkaan edusta jotakin tiettyä tyyppiä, vaan valtaosa tasapainottelee jossain niiden välillä.


title: Lemmings

text: Omaperäisen idean lisäksi Lemmingsin valttina olivat söpöt pelihahmot. Vaikka hahmot ovat pieniä, ne on animoitu taidokkaasti hauskalla tavalla. Hilpeyttä aiheuttaa myös "Oh no!" -huuto, kun hahmo räjähtää. Jotkut pelialueen ansat vaikuttavat varsin julmilta, kuten myös korkealta putoavien hahmojen kuolinparkaisut. Alkuperäisessä Amigan ja Atari ST:n versioissa oli myös pelin alussa animaatio, jossa isot lemmings-hahmot seikkailivat vuoristossa. Ensimmäisen Lemmings -pelin Tim Wrightin tekemät musiikit lainasivat melodioita tunnetuista sävelmistä kuten lastenlauluista ja klassisesta musiikista.


title: Lemmings

text: Pelin ensimmäinen jatko-osa oli jo samana vuonna ilmestynyt "Oh no! More Lemmings", mutta se oli vain sadan lisäkentän kokoelma. Vuonna 1993 ilmestyi "Lemmings 2: The Tribes". Siinä oli mukana 12 erilaista sopuliheimoa. Heimoihin kuuluvat esimerkiksi talvisopulit, sirkussopulit, rantasopulit, avaruussopulit, luolamiessopulit ja skottisopulit.


title: Lemmings

text: Kullakin heimolla on oma ympäristönsä. Komentoja oli nyt alkuperäisen kahdeksan sijasta peräti 60. Osa komennoista on heimokohtaisia ja osa on käytössä kaikkien eri heimojen kentissä. Komennoista on samanaikaisesti yhdessä kentässä edelleen käytössä vain korkeintaan kymmenisen kappaletta. Komennot ovat nyt mitä erilaisimpia.


title: Lemmings

text: Esimerkiksi avaruusheimon saa lentämään rakettirepulla, talviheimon jäsenet heittävät lumipalloja ja laskevat mäkeä. Lemmings 2 ilmestyi taas ensin Amigalle ja käännettiin pian monille muille laitteille. Koska peli oli edeltäjänsä kaltainen, se ei aiheuttanut enää samanlaista ilmiötä, mutta se lunasti kuitenkin jatko-osaan kohdistuneet odotukset monipuolisuudellaan.


title: Lemmings

text: Lemmingsiä on epäilty jopa käännetyimmäksi tietokonepeliksi. Se on saatavilla ainakin seuraaville laitteille: 3DO, Acorn Archimedes, Amiga, Amiga CD32, Amstrad CPC, Arcade, Atari Lynx, Atari ST, Commodore 64, Commodore CDTV, IBM PC (erikseen DOS, Windows ja OS/2 -versiot), Hewlett-Packard HP-48, Apple Macintosh, NEC PC-9801, Nintendo Entertainment System, Super Nintendo Entertainment System, Game Boy, TI-83 plus, Palm, Philips CD-i, SAM Coupe, Sega Game Gear, Sega Master System, Sega Mega Drive, Sharp X68000, Sinclair ZX Spectrum, PlayStation, PlayStation 2, PlayStation 3, PlayStation Portable, DHTML, Java. Kaksinpeli mahdollisuus on vain muutamissa käännöksissä (Atari ST, Super NES,Sega Mega Drive ja Arcade).Lemmingsistä on tehty myös PSP-versio, jonka kehitti Team 17. Pelin kotisivut löytyvät osoitteesta http://www.yourpsp.com/lemmings/ (myös suomenkielisenä).


title: Lastenlaulu

text: Lastenlaulu on lapsille sävelletty tai kansan parissa muotoutunut laulu. Lastenlaulujen melodiat ovat tyypillisesti melko yksinkertaisia ja helposti omaksuttavia sekä sävelkulkujen että rytmiikan osalta, minkä ansiosta lastenlaulut muodostavat selkeästi oman tunnistettavan lajityyppinsä. Kappaleen voi yleensä tunnistaa lastenlauluksi pelkän sävellyksen perusteella. Varsin usein lastenlaulut ovat iloisia, reippaita ja duurivoittoisia, mutta varsinkin Suomessa myös mollissa olevia lastenlauluja on huomattavan suuri määrä (esimerkiksi ”Karhunpoika sairastaa”, "Ihme ja kumma", ”Sininen uni” sekä ”Päivänsäde ja menninkäinen”). Lastenlaulujen ominaispiirteet löytyvät siten melodian käsittelystä ja sanoituksista, eivätkä niinkään duurin ja mollin mukaisesta sävellajiin perustuvasta jaosta.


title: Lastenlaulu

text: Sanoituksiltaan lastenlaulut kertovat yleensä lapsia kiinnostavista aiheista. Aiheena voivat olla muun muassa satuhahmot (esimerkiksi ”Rölli” ja ”Mikki Hiiri merihädässä”), mielikuvitukselliset, vauhdikkaat ja jännittävät tapahtumat (esimerkiksi ”Pikkuoravien kuuraketti” ja ”Kuinka saisin rikki kookospähkinän”) sekä valistavat ja opettavaiset tarinat (esimerkiksi ”Popsi, popsi porkkanaa”, ”Lasten liikennelaulu” ja ”Jänöjussin mäenlasku”). Aihepiirin lisäksi lastenlaulujen sanoituksille on yleensä ominaista selkeä ja täsmällinen kieli, tarkka määrämuotoinen riimitys ja runsas loppusointujen käyttö.


title: Pimeä keskiaika

text: Pimeä keskiaika on kulttuurisen rappeutumisen tai yhteiskunnallisen hiipumisen aikakausi, jonka alku sijoitetaan Länsi-Euroopassa Rooman valtakunnan luhistumiseen ja loppu sijoitetaan 800- ja 1200-lukujen välille, jolloin tapahtui asteittaista oppineisuuden elpymistä. 1800-luvulla lisääntynyt tietämys keskiajan saavutuksista alkoi kyseenalaistaa tapaa leimata koko aikakausi "pimeäksi". Pimeäksi keskiajaksi kutsutulta ajalta on olemassa vain harvoja kirjallisia lähteitä.


title: Pimeä keskiaika

text: Usein käytetty määritelmä "pimeälle keskiajalle" on ajanjakso vuodesta 476 vuoteen 800, eli ajanjakso Länsi-Rooman valtakunnan luhistumisesta karolingiseen renessanssiin. Tältä ajalta on säilynyt vain vähän kirjallisia dokumentteja. Toisena päätepisteenä saatetaan käyttää vuota 1066, eli viikinkiretkien loppumista ja Englannin normannivalloitusta.


title: Pimeä keskiaika

text: Pimeästä aikakaudesta alkoivat puhua renessanssihumanistit, jotka halusivat 1300–1500-luvuilla erottautua heitä edeltäneestä ajanjaksosta ja liittää itsensä ihailemaansa antiikin aikaan. Samalla kun he pyrkivät korostamaan aikansa "uutuutta" ja vapautta, he pyrkivät maalaamaan tämän edeltäneen ajanjakson mahdollisimman synkillä väreillä, ilottomaksi, ruttoiseksi, tietoa vailla olleeksi ja kirkon vallan kahlehtimaksi onnettomaksi välivaiheeksi antiikin kulttuurin ja sen uudelleensyntymän (, josta ) välissä. Syntyi termi keskiaika, ja käsitys sen pimeydestä. Hannele Klemettilän mukaan myös romantikot kantoivat kortensa kekoon pimeästä keskiajasta. Länsi-Euroopassa 1700-luvun jälkipuoliskolla ja teollisen vallankumouksen kaudella voimistunut romantiikka "löysi" keskiajan uudelleen nostaen sen muotiin, mutta kärjistäen sen piirteitä. Keskiajasta luotiin mielikuva hurjana ja romanttisena aikakautena. On arveltu, että tämän mielikuvan taustalla oli pyrkimyksiä paeta mielikuvituksen kautta ankeana pidetystä aikalaistodellisuudesta.